24 pasukan sahkan penyertaan

EMPAT belas pasukan lelaki dan 10 pasukan wanita  mengesahkan penyertaan dalam kejohanan Liga Hoki Dalam Dewan Malaysia 2020, yang dianjurkan buat julung kalinya di Universiti Pendidikan Sultan Idris (UPSI), bermula Oktober ini.

Pengerusi Jawatankuasa Hoki Dalam Dewan dan Akademi Hoki Raja Ashman Shah Shurizan Mansor berkata, format kejohanan dibahagikan kepada dua, dengan kategori lelaki akan beraksi secara liga dua kumpulan, manakala wanita secara liga satu kumpulan.

“Bagi kategori lelaki, empat pasukan daripada kumpulan A dan empat pasukan daripada kumpulan B, akan mara ke suku akhir bagi meneruskan perebutan ke perlawanan akhir,” katanya dalam sidang media di Pejabat Konfederasi Hoki Malaysia (KHM),semalam.

Beliau berkata bagi pasukan wanita pula, empat pasukan terbaik akan melangkah ke separuh akhir untuk merebut tempat aksi final dalam mengejar gelaran juara sulung, Liga Hoki Dalam Dewan Malaysia.

“Untuk pemain kebangsaan, kami telah berbincang dengan ketua jurulatih kebangsaan Arul Selvaraj dan persetujuan secara lisan telah diterima, untuk melepaskan pemain-pemain kebangsaan beraksi dalam kejohanan ini,” katanya.

Kejohanan selama lima minggu itu akan membuka tirai pada 26 Okt dan akan dilangsungkan pada setiap hujung minggu, dengan aksi final dijadual pada 29 Nov depan.

Kejohanan itu telah menerima penyertaan daripada persatuan-persatuan hoki yang bernaung di bawah Konfederasi Hoki Malaysia (KHM) seperti Persatuan Hoki Negeri Perlis, Negeri Sembilan, Perak, Polis Diraja Malaysia (PDRM) dan Angkatan Tentera Malaysia (ATM).-Bernama

See author's posts


John Lee dilantik Ketua Eksekutif Hong Kong baharu

JOHN Lee melambai selepas menjadi Ketua Eksekutif baharu di Hong Kong.• Foto AFP

HONG KONG: Seorang bekas Ketua Keselamatan yang menyelia tindakan keras terhadap pergerakan demokrasi Hong Kong dilantik sebagai pemimpin baharu hab perniagaan itu oleh jawatankuasa kecil penyokong setia Beijing semalam

John Lee, 64, adalah satu-satunya calon dalam perlumbaan yang disokong Beijing untuk menggantikan pendahulu Carrie Lam.

Kenaikan Lee, tertakluk kepada sekatan Amerika Syarikat (AS) meletakkan seorang pegawai keselamatan dalam jawatan tertinggi buat kali pertama selepas beberapa tahun huru-hara akibat pergolakan politik dan kawalan pandemik.

Walaupun perlembagaan mini bandar itu menjanjikan hak mengundi sejagat, Hong Kong tidak pernah menjadi negara demokrasi, punca kekecewaan dan protes awam selama bertahun-tahun sejak penyerahan 1997 kepada China.

Pemimpin sebaliknya dipilih oleh ‘Jawatankuasa Pilihan Raya’ yang kini terdiri daripada 1,461 orang iaitu kira-kira 0.02 peratus daripada penduduk bandar itu.

Selepas undian rahsia ringkas semalam. 99 peratus (1,416 ahli) mengundi Lee manakala lapan mengundi menentang, menurut pegawai.

Beijing memuji keputusan yang hampir sebulat suara itu berkata, ia menunjukkan masyarakat Hong Kong mempunyai tahap pengiktirafan dan kelulusan yang tinggi untuk Lee.

“Ini adalah demonstrasi sebenar semangat demokrasi,” kata Pejabat Hal Ehwal Hong Kong dan Macau.

Di bawah Presiden Xi Jinping, China membentuk semula Hong Kong dalam imej autoritariannya sendiri selepas protes demokrasi yang besar dan kadang kala ganas tiga tahun lalu.

Beijing menggunakan undang-undang keselamatan negara yang menyeluruh untuk menghapuskan perbezaan pendapat dan melancarkan sistem tapisan politik ‘patriot sahaja’ baharu untuk menjamin sesiapa yang bertanding jawatan dianggap sesuai setia.

Protes sebahagian besarnya diharamkan dengan pihak berkuasa menggunakan larangan anti-Covid pada perhimpunan awam lebih daripada empat orang serta undang-undang keselamatan.

Liga Demokrat Sosial, satu-satunya kumpulan pro-demokrasi yang masih tinggal — mengadakan bantahan tiga orang sebelum pilihan raya dibuka semalam, melaungkan “Kuasa kepada rakyat, hak mengundi sejagat sekarang”.

“Kami tahu tindakan ini tidak akan memberi kesan, tetapi kami tidak mahu Hong Kong berdiam diri sepenuhnya,” kata penunjuk perasaan Vanessa Chan.

Walaupun gerakan demokrasi telah dihancurkan, sebahagian besar penduduk masih membenci pemerintahan Beijing dan kekecewaan terhadap ketidaksamaan yang berakar umbi di bandar itu.

Hong Kong juga menghadapi masalah ekonomi berikutan sekatan pandemik yang ketat selama dua tahun yang merosakkan reputasi hab perniagaannya dan menyebabkan penduduk terputus hubungan apabila saingan dibuka semula.

Lee ditanya oleh pemberita sama ada dia tidak mempunyai mandat yang tulen dan memberi maklum balas menyatakan,”Saya faham akan ada masa yang diperlukan untuk saya meyakinkan rakyat. Tetapi. saya boleh melakukannya dengan tindakan.”

Lee merancang untuk membina Hong Kong yang penuh harapan, peluang dan keharmonian sekarang setelah pihak berkuasa memulihkan keadaan daripada huru-hara”.

Dalam pada itu, Lee juga merancang untuk membuka semula Hong Kong bagi kedua-dua perjalanan antarabangsa dan tanah besar pada masa China menggandakan strategi ketat ‘Sifar-Covid’. -AFP

See author's posts


PLKN ajar belia sayangkan negara

KOTA BHARU: Program Latihan Khidmat Negara (PLKN) wajar dikembalikan kerana ia berjaya mengajar golongan remaja untuk sayangkan negara dan bersifat patriotik, kata bekas Ketua Pengarah Jabatan Latihan Khidmat Negara (JLKN) Datuk Abdul Hadi Awang Kechil.

Beliau berkata, perpaduan dalam negara kini dilihat semakin rapuh tanpa sebarang program yang tersusun seperti PLKN  yang diyakini mampu membendung kerapuhan itu daripada terus membarah.

“Cinta kepada negara semakin luput manakala penghayatan terhadap Rukun Negara mulai malap. Bendera (Jalur Gemilang) pun sudah jadi semacam kain buruk.

“PLKN mengajar supaya kita sayangkan negara. Membentuk remaja bersifat patriotik adalah objektif utama dalam PLKN di samping melahirkan remaja berjati diri yang teguh,” katanya dalam kenyataan kepada Bernama di sini semalam.

Selasa lepas Datuk Seri Ahmad Maslan (BN-Pontian) ketika berucap di Dewan Rakyat menggesa agar beberapa program yang ditamatkan ketika pentadbiran Pakatan Harapan (PH) disebabkan kos yang tinggi, antaranya PLKN, dapat dikembalikan semula.

Abdul Hadi berkata, jati diri amat penting dalam mempertahankan kedaulatan negara secara sukarela kerana konsep Pertahanan Menyeluruh (Hanruh) tidak dapat dicapai tanpa penglibatan seluruh masyarakat walaupun mereka tidak memegang senjata.

“PLKN melatih mereka menjiwai semangat sukarelawan dan melatih mereka bergerak secara terancang dan tersusun,” katanya.

Katanya, kajian dijalankan Universiti Kebangsaan Malaysia terhadap 60,000 responden melibatkan bekas pelatih, ibu bapa, ketua masyarakat dan sebagainya pada 2010 mendapati kajian persepsi menunjukkan kejayaan capaian setiap objektif program PLKN melebihi 80 peratus.

“Pada 2013 kajian dibuat Universiti Malaysia Perlis membabitkan hampir 4,000 responden di lapan universiti seluruh negara bagi melihat keberkesanan bekas pelatih PLKN dan dapatan kajian itu menunjukkan daripada skor maksimum 10 bagi semua pencapaian objektif PLKN, program jati diri mencapai skor minimum 8.89 manakala patriotisme dengan skor 8.68. Ini menggambarkan PLKN tidak gagal dan tidak membazir.

“Tidak dinafikan PLKN melibatkan perbelanjaan yang tinggi namun skop latihan dan bilangan pelatih boleh disusun semula agar bersesuaian dengan kemampuan semasa kerajaan. Menghentikan terus PLKN bagi tujuan penjimatan perbelanjaan kerajaan boleh dianggap membazir kepada perbelanjaan logistik dan prasarana (PLKN) yang telah dibelanjakan selama ini oleh kerajaan atau swasta,” katanya. – Bernama

See author's posts


SIRIM, MRM lancar tiga inisiatif

KUALA LUMPUR: Usaha untuk mempersiapkan transformasi industri di Malaysia ke arah Industri 4.0 diteruskan dengan pelaksanaan tiga inisiatif baharu yang memberi fokus kepada pembangunan industri reka bentuk.

Inisiatif tersebut ialah pensijilan Certified Industrial Designer (CID), Pertandingan Kempen Kreatif Covid-19 dan portal digital SIRIM 3D Printing Market Place yang dilaksanakan oleh SIRIM Bhd dan Majlis Rekabentuk Malaysia (MRM).

Pengurus Besar MRM Profesor Madya Dr. Mohamad Hariri Abdullah berkata, pihaknya menjangka sebanyak 500 permohonan diterima bagi pensijilan CID pada Oktober ini dan menyasarkan 200 pereka industri bakal menerima pensijilan pada tahun ini.

“Pengiktirafan ini merupakan satu anjakan paradigma bagi memastikan kelangsungan reka bentuk untuk kekal relevan kepada industri tempatan dan global terutama dengan revolusi dan ledakan teknologi IR4.0,” katanya dalam ucapan pada Majlis Pelancaran CID di sini, semalam.

Turut diadakan Majlis Penyampaian Hadiah Kempen Kreatif Covid-19 dan Majlis Pelancaran SIRIM 3D Printing Market Place yang dirasmikan Timbalan Menteri Perdagangan Antarabangsa dan Industri Datuk Lim Ban Hong.

Sebanyak 372 penyertaan dari seluruh negara telah diterima untuk Pertandingan Kempen Kreatif Covid-19 pada 7 hingga 29 Mei lepas yang terbahagi kepada dua kategori iaitu video pendek dan poster digital.

Mohamad Hariri berkata CID menjadi penanda aras tahap kompetensi pereka bentuk profesional dan menjadi asas rujukan kepada semua organisasi yang ingin mendapatkan pensijilan untuk pereka bentuk industri.

Menurutnya, seramai 785 pereka bentuk industri dan 74 buah industri reka kreatif aktif di Malaysia pada masa ini.

Katanya pendekatan Covid-19 yang ditransformasikan melalui penghasilan karya dengan penuh kreativiti itu bagi meningkatkan pematuhan rakyat kepada prosedur operasi standard dalam era norma baharu.

Presiden dan Ketua Eksekutif Kumpulan SIRIM Bhd Ir Dr Ahmad Fadzil Mohamad Hani berkata 3D Printing Market Place adalah platform digital yang dibangunkan sejak Mac 2020 untuk menjadi medium bagi pereka bebas, usahawan teknologi dan syarikat pembuatan untuk berhubung dan berkongsi idea dalam industri reka bentuk, teknologi dan pembuatan.

“Pengguna portal bukan sahaja boleh mengakses rekaan yang dikongsi di portal ini, malah mereka boleh memuat naik serta memuat turun data yang dikongsi di portal ini.

“Sehingga kini, sebanyak 12,865 capaian dan seramai 33 pereka telah memuat naik rekaan mereka, 180 rekaan telah dimuat naik dan 18 orang telah mencetak rekaan mereka menggunakan portal ini,” katanya. – Bernama

See author's posts


Pembayaran gaji menerusi e-wallet

KUALA LUMPUR: FGV Holdings Bhd menyasar melaksanakan sistem dompet elektronik (e-wallet) bagi pembayaran gaji tanpa tunai untuk seluruh sektor perladangannya termasuk di Sabah dan Sarawak menjelang suku pertama 2021.

Ketua Pegawai Eksekutif Kumpulan, Datuk Haris Fadzilah Hassan berkata, sistem itu telah dilaksanakan di Gua Musang, Kelantan sejak Februari lepas dengan 1,500 pengguna berdaftar di 11 estetnya, sambil menambah menerusi sistem tersebut FGV menganggarkan penjimatan sebanyak RM1 juta setiap tahun dari segi kos pengendalian gaji.

“Kami percaya bahawa e-wallet adalah penyelesaian kewangan yang menyeluruh bagi pekerja kami untuk kemudahan dalam kehidupan seharian dan transaksi setiap hari,” katanya dalam satu kenyataan semalam.

Menurutnya, syarikat itu menyediakan bantuan pendaftaran e-wallet untuk pekerja ladangnya, dan lebih banyak fungsi akan dikembangkan dalam beberapa fasa termasuk e-kehadiran, e-rungutan dan e-pembelajaran.

Sementara itu, Haris Fadzilah berkata FGV menggandakan usahanya untuk mengambil lebih ramai pekerja dalam kalangan penduduk tempatan sebagai tenaga kerja ladang dengan menawarkan latihan dan pakej menarik.

“Kami berharap dapat menarik lebih banyak pekerja tempatan untuk bekerja dengan kami sejajar dengan matlamat kami untuk mengurangkan 10 peratus daripada 32,000 jumlah pekerja asing yang bekerja dengan FGV,” katanya.

Sistem e-wallet menggunakan aplikasi mudah alih Merchantrade Money di bawah Merchantrade Asia Sdn Bhd dengan pekerja ladang FGV diberikan kad Visa prabayar dan akaun e-wallet individu yang dapat diakses dengan mudah melalui telefon bimbit mereka

Ini membolehkan pekerja melakukan transaksi tanpa tunai, melakukan pengiriman wang kepada ahli keluarga mereka di negara asal, membeli prabayar mudah alih dan mengeluarkan wang tunai di mana-mana mesin juruwang automatik (ATM) dan peniaga berdaftar – Bernama

See author's posts


JAKU IBAN: Sada Bebuah

Tusun Ke-6

MINGGU dulu tu kemari kitai udah macha sereta belematika segenteran Sada Bebuah ti dikumbai Sungai Jarang Dipudik. Lalu minggu tu dikena kitai ngisi ruang JAKU IBAN: Sada Bebuah ba dada surat-kabar Utusan Sarawak (SADA) ngena genteran Sada Bebuah ti bejuluk Serebana Siku Ukui Kaka.

“SEREBANA SIKU UKUI KAKA”

Mata panas nyau rarat

Kekelap ka lesap di barat.

Aku baru pulai gawa berat,

Lelak penapat, ringkat kirat

Singkang sebabat, semakin serekat,

Seput nyingap, penyan sendat,

Perut nyau asai ke diikat.

Aku tibarka perening ke mua

Ngelaban pajar hari ke agi beteda,

Silau-silau  salah kelala.

Peda ku ngimbai bangkai sebuah kerita,

Selut besekut enggau rapuh gari tayar,

Melangui siku ukui kaka ke agi benyawa,

Kulit lumat bekelapat serata selangka,

Selampur meletur, semuti mata.

Pala iya gitik-gitik, mata betik-betik

Ngelilik pechik lambur nitik.

Perening iya ngayanka pengampa,

Pendiau iya mancharka pengasa,

Lagak iya mandangka pemerinsa.

Aku ayunka singkang belubah,

Mansang, ukai deka ngayah;

Tang sayau sereba salah,

Jaku ukui enda nemu ku nelah;

Ngagai ukui kaka aku

Deka nginta, ngenahka pemanah,

Ngichaka iya lempung penusah.

Penatai aku ngasuh iya nangi,

Nyangka aku datai bisi mai badi.

Angkat semiat, iya nguji deka rari

Tang kaki geguat enggai nyadi bediri;

Lalu repah rimpai nadai penyadi.

Mua nyelengut, idung sesingut

Baka ke nagih pengasih, minta dipeduli.

Perangai ke bekenya ngerutis ati,

Seratus tuju, beribu reti;

Jaku ukui kaka munyi tu kini reti!

Diamba aku sengapa,

Ari sangka perati:

“Nuan mensia, enda patut enda meda.

Pedis aku tu tegal tebunsa,

Dijamah-perinsa enda jejena,

Disipat didedat sepenaka deka,

Dipasarka lapar enda tengala,

Dikeji, dibenchi enda miga-iga.

“Rari aku ari tendang pelada,

Pengasar jari-kaki mensia;

Nyeridi seput, ngidupka nyawa.

Di rapuh tayar tu asai ke di segera;

Di rumah mensia, kum neraka.

Kati nuan kitu, nganjung pengeresa

Nyadung pemapa?

“Aku dah nginta anak mensia,

Nyadi pangan anak Adam seduai Awa,

Siang enda duduk, malam bejaga,

Bebuai dadu, berambunka nyawa,

Ngibun pengelikun, nyaga nyawa iya

Ari penerumpak reta, pengerampas nyawa.

“Makai aku nadai pantang,

Tampui, kerak asi masuk magang,

Ngasuh kenyang ke tungkat tulang.

Kaki diguyang, perut kenyang, ati senang.

“Lebuh penuai tu nyau datai nepan umur,

Kaka aku nyau serata, serap selampur.

Tubuh bebau lantuh, gamal bengur memuyur.

Aku diiar, aku diburu, aku dipukul,

Separ ngena sengkuar, baur changkul.

“Bila umur udah mentur, naur, merekuh,

Penyakit udah bejarit ngerit tubuh,

Kita mensia dibatan Petara, kambuh Selempetuh

Pen sebaka mega enggau kami

Uduk pengasuh, ukui pesuruh.

“Peda nuan soldadu beumur 21

Dipaduka jaga kubu, langkau pemansuh;

Jejaga beumur 22

Dipaduka jaga menua, ngintu mensia mayuh;

Tang lebuh umur udah ngasur, panjai belaluh

Pengering badu nyaing, lebih timpuh;

Lalu dilakka sengapa, tejuka dia, badu dikibuh,

Kapa enda luluh

Baka rupuh tali pesara,

“Peda nuan kumang menti tambun puji,

Lebuh tinda iya agi jementa gamal lelanji,

Diguang bala bujang, kaban lelaki,

Mai bebudika nanyi rampang bunga.

Tang lebuh jayak iya nyau betelesak, beranak peridi,

Layu iya di jelemu bungai kestuli,

Lanjur iya enda dipeduli, badu dipetati, nadai dilali,

Terus diiar baka ke enggau sintal limar, bental kachi

Awakka gumi iya retas di hari, retai di maya!”

RETI SEBANA UKUI KAKA

Dalam Sada Bebuah ti dikumbai Serebana Siku Ukui Kaka tu, alai pengarang mantaika sekeda serebana raban orang ke udah tuai umur (kelebih sida ke udah pinsin ari pengawa perintah) ke nyau enda pengerai, enda dapat agi gawa ngiga pengidup ke diri-empu sekalika diri sebilik ti patut disangkung sida. Bisi sekeda sida dama ke udah pinsin tang mih nadai nerima duit pinsin tiap-tiap laban pengawa ti dikereja sida dulu ukai kereja ke dipasukka dalam skim pinsin, sekalika, lebuh ke agi bekereja dulu sida enggai ngambi skim bepinsin tang semina nabung dalam skim ti dikumbai Employees Provident Fund (Tabung Wang Simpan Pekereja). Kemayaharitu lebuh orang chapuh nerima bonus ke datai ke sebulan-dua gaji, tudah sida semina nerima RM250, tauka pengabis mayuh pen RM350 aja. Anang enda aja! Tang lebuh ke agi biak, agi regas, agi pengerai, agi kering, agi gawa, sida ngereja tak nadai enda bansa pengawa. Bisi ke nyadi polis enggau soldadu. Nyadi pegawai ba opis perintah/kompeni. Bisi ke nyadi pengajar, enggau beratus-ratus agi bansa pengawa bukai dikena nulung rayat enggau menua. Maya nya, sida chukup dikelala, dibasa, diperega. Lebuh maya nya, rayat bekekiak ngangauka sida ‘Tuan’, ‘Pegawai’, ‘Boss’, ‘Chief’, ‘YB’ enggau leka kangau bukai ke manis-manis didinga. Ke banding, enti nuan gawa nyadi pengajar (kelebih agi enti nyadi Kepala Pengajar) tau dikumbai lasa jari nuan besehari-sehari dipetabika ka bala apai-indai nembiak enggau nembiak ke dijaga enggau diajar nuan ketegal sida masa nuan. Tang diatu, lebuh nuan udah rungkuh, udah merunguh, udah runtuh, ni agi dih? Dipalik, disingo, dikangauka orang ‘Tuan’ dih nuan nadai agi. Nya alai pemacha, nya sekeda ari leka serebana tudah ‘ukui kaka’ ke nyadi persona dalam Jaku Bebuah segenteran tu.

BETAMPUNG

Oleh JANANG ENSIRING

See author's posts


MOF sahkan pembayaran AS$2.5 bilion

KUALA LUMPUR: Goldman Sachs Group Inc telah membuat pembayaran AS$2.5 bilion (AS$1=RM4.17) kepada kerajaan Malaysia untuk menyelesaikan tuntutan tertunggak berkaitan 1Malaysia Development Bhd (1MDB).

“Kami mengesahkan bahawa AS$2.5 bilion telah dibayar oleh Goldman Sachs dan diterima melalui akaun escrow pada 27 Ogos 2020,” menurut jurucakap Kementerian Kewangan (MOF) kepada Bernama semalam.

Akaun escrow adalah akaun di mana dana dipegang secara amanah manakala dua pihak atau lebih menyelesaikan transaksi.

Pembayaran tunai itu merupakan sebahagian daripada jumlah penyelesaian sebanyak AS$3.9 bilion yang mana kumpulan itu telah bersetuju untuk menyelesaikan bayaran dan tuntutan tertunggak berkaitan tiga urus niaga bon yang telah disusun dan diatur oleh bank Wall Street untuk 1MDB.

Bulan lepas, Menteri Kewangan Tengku Datuk Seri Zafrul Abdul Aziz berkata, baki sebanyak AS$1.4 bilion akan dibayar selepas aset yang berkait dengan hasil diseleweng melalui urus niaga itu dikembalikan semula kepada kerajaan.

Sebelum ini, kerajaan telah menerima sebanyak AS$620 juta daripada Jabatan Kehakiman (DoJ)  Amerika Syarikat. Penyelesaian itu menjadikan dana 1MDB yang dikembalikan ke Malaysia berjumlah AS$4.5 bilion.- Bernama

See author's posts


SPR jadi tumpuan esok, umum tarikh penting PRU-15

KUALA LUMPUR: Tumpuan seluruh negara esok akan terarah kepada Suruhanjaya Pilihan Raya (SPR), yang akan mengadakan mesyuarat khas bagi menentukan tarikh penting Pilihan Raya Umum Ke-15 (PRU-15), susulan pembubaran Parlimen Ke-14 berkuat kuasa 10 Oktober lepas.

Turut bakal dibincangkan ialah urusan Pilihan Raya Kecil (PRK) Dewan Undangan Negeri (DUN) Bugaya, Sabah.

Mesyuarat yang dijadualkan bermula 10.00 pagi itu, dijangka berlangsung selama dua jam, diikuti pengumuman oleh Pengerusi SPR Tan Sri Abdul Ghani Salleh.

Tarikh yang dijangka akan diumumkan termasuk tarikh keluar writ, hari penamaan calon, hari mengundi awal dan hari mengundi.

SPR juga akan mengumumkan jumlah pemilih berdaftar, jumlah petugas pilihan raya, jumlah premis yang akan digunakan sebagai pusat mengundi, saluran mengundi, peruntukan keseluruhan dan garis panduan pengundian.

Sebelum ini, PRU yang menyaksikan pilihan raya di peringkat Parlimen dan Dewan Undangan Negeri (DUN) seluruh negara (kecuali Sarawak) dijalankan secara serentak.

Kali ini, hanya negeri Pahang, Perak dan Perlis yang akan melaksanakan pilihan raya negeri masing-masing bersekali dengan peringkat Parlimen, berikutan langkah ketiga-tiga negeri berkenaan membubarkan DUN masing-masing.

Manakala negeri negeri diterajui PH iaitu Pulau Pinang, Negeri Sembilan dan Selangor serta negeri yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.

Negeri-negeri yang baru sahaja mengadakan pilihan raya negeri seperti Sabah (September 2020), Melaka (November 2021), Sarawak (Disember 2021) dan Johor (Mac 2022) juga baru sahaja mengadakan pilihan raya negeri masing masing.

Ketika Perdana Menteri Datuk Seri Ismail Sabri Yaakob mengumumkan pembubaran Parlimen Ke-14, beliau turut mengesyorkan negeri-negeri kecuali Sabah, Sarawak, Melaka dan Johor (masih belum mencapai tempoh matang) untuk membubarkan DUN masing-masing, bagi membolehkan pilihan raya peringkat Parlimen dan DUN diadakan serentak.

Pahang negeri pertama yang membubarkan DUN pada 14 Oktober diikuti Perlis pada hari sama. Perak pula mengumumkan pembubaran DUN pada 17 Oktober.

Ini bermakna, pilihan raya akan diadakan di 222 kerusi parlimen di seluruh negara, serta 42 DUN di Pahang, Perlis (15 DUN) dan Perak (59 DUN).

PRK DUN Bugaya pula dijangka diadakan bersekali dengan PRU-15, berikutan kematian penyandangnya Manis Muka Mohd Darah pada 17 November 2020 dan tertangguh ekoran proklamasi darurat bagi mencegah penularan pandemik Covid-19.

Pada 7 Oktober lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Oktober lepas.

Sebelum pembubaran Parlimen diumumkan secara rasmi lagi, pelbagai spekulasi beredar di media sosial berkenaan tarikh PRU-15 dengan kebanyakannya menjangkakan ia akan diadakan selewat-lewatnya pada pertengahan November, berikutan ramalan berlaku bencana banjir akibat Monsun Timur Laut.

Susulan itu, persiapan SPR kali ini dijangka agak berbeza memandangkan sekolah atau dewan yang lazimnya digunakan sebagai pusat mengundi mungkin akan dijadikan pusat pemindahan sementara (PPS) mangsa banjir.

Persiapan lain juga mungkin diperlukan termasuk pertambahan petugas dan bantuan lojistik seperti pengangkutan dan lokasi yang bersesuaian.

Mengikut data SPR setakat Januari lepas, seramai 5.8 juta pemilih baharu akan ditambah kepada daftar pemilih semasa iaitu 15.3 juta, susulan pelaksanaan Pendaftaran Pemilih Secara Automatik (PPSA) pada 15 Disember 2021.

Ini menjadikan jumlah keseluruhan pemilih sebanyak 21.1 juta. Pada PRU-14 jumlah pemilih berdaftar adalah 14.9 juta.

Sebanyak 1.2 juta pengundi berusia 18 hingga 20 tahun yang turut didaftarkan secara automatik di bawah pelaksanaan Undi18. – Bernama

See author's posts


Isu ‘Premier’, 2/3 kerusi Parlimen Sarawak/Sabah

Ketika bermain golf bersama tiga rakan di Kuala Lumpur baru-baru ini, yang semuanya berasal dari Semenanjung Malaysia, mereka bertanya mengenai perubahan nama jawatan Ketua Menteri Sarawak kepada Premier Sarawak.

Dua daripadanya pernah bertugas di Bumi Kenyalang untuk beberapa tahun dan amat memahami situasi seperti budaya orang Sarawak.

“Sekurang-kurangnya Sarawak boleh tunjuk kuasa (hak) sebenar, bukan sekadar menukar nama jawatan,” kata seorang daripadanya yang bergelar Datuk dan pernah bertugas di Kuching selama kira-kira 3 tahun pada lewat 1980-an.

Cuma mereka tertanya-tanya mengenai penggunaan ‘Premier’ dan mengapa tidak digunakan dalam bahasa kebangsaan.

Begitu pun, masih ramai di Semenanjung tidak atau belum memahami mengapa Sarawak bertindak sedemikian.

Ini semua gara-gara hak yang terkandung dalam Perjanjian Malaysia 1963 (MA63) sudah terhakis.

Mereka lupa atau buat-buat lupa atau buta sejarah bahawa Sarawak ialah satu daripada tiga wilayah (Persekutuan Malaya, Sabah dan Sarawak) yang membentuk Persekutuan Malaysia pada 1963.

Sarawak dan Sabah tidak pernah masuk Malaysia seperti negeri-negeri lain, tetapi rakan kongsi membentuk Malaysia.

Ya, rakan kongsi – bermakna peruntukan pembangunan tahunan  perlu dibahagi kepada tiga wilayah. Ini baru satu bab. Bab lain turut merangkumi satu pertiga kerusi Parlimen, hak maritim serta ketiadaan wakil Sarawak dan Sabah dalam Lembaga Hasil Dalam Negeri (LHDN), dan banyak lagi.

Untuk perkongsian peruntukan pembangunan, contohnya dalam Bajet 2022 bertemakan ‘Keluarga Malaysia, Makmur Sejahtera’ yang dibentangkan November lalu, mempunyai peruntukan berjumlah RM332.1 bilion.

Jika mengikut konsep perkongsian tiga wilayah, Sarawak dan Sabah, masing-masing sepatutnya dapat RM110.7 bilion.

Tetapi Sarawak diagih hanya RM4.67 bilion, manakala Sabah RM5.16 bilion.

Isu agihan & perkongsian antara tiga wilayah ini jugalah sedang dituntut Sarawak setelah berjaya memaksa Petronas membayar cukai jualan ke atas produk petroleum sebelum ini, iaitu RM2 bilion bagi 2019. Selepas ini pun, Petronas kena bayar setiap tahun kepada Sarawak.

Namun, kita bersyukur apabila akhirnya Kerajaan Pusat bersetuju meminda Perlembagaan Persekutuan November lalu yang mengembalikan semangat yang asalnya difikirkan oleh pihak-pihak kepada Perjanjian Malaysia 1963 (MA63). Ia berkuatkuasa Februari lalu.

Ini meletakkan Sarawak sebagai salah satu daripada tiga wilayah dan dianggap tidak mempunyai status yang sama dengan negeri komponen lain dalam Persekutuan Tanah Melayu.

Sebab itu, Sarawak menukar nama jawatan Ketua Menteri yang tidak sama tarafnya seperti Ketua Menteri Melaka dan Pulau Pinang serta Menteri Besar di negeri-negeri lain di Tanah Melayu. Perkara ini juga harus difahami semua, bukan semata-mata melihat perkataan ‘Premier’ dari kaca mata yang sempit.

Dengan itu, status istimewa Sarawak perlu dicerminkan dengan cara yang berbeza daripada negeri-negeri lain dalam Persekutuan.

KERUSI PARLIMEN

Isu tuntutan satu pertiga kerusi Parlimen bagi Sarawak dan Sabah juga hangat dibincangkan.

Sebelum Singapura keluar daripada Malaysia pada 1965, komposisi Ahli Parlimen di Semenanjung Malaysia kurang daripada dua pertiga.

Apabila Singapura sudah tiada, kesemua 15 kerusi Parlimen Singapura ketika itu diserahkan kepada Persekutuan Tanah Melayu tanpa dibahagi kepada Sabah dan Sarawak.

Mengikut Perjanjian Malaysia 1963 (MA63), termaktub bahawa Sarawak dan Sabah, harus memiliki satu pertiga kerusi di Dewan Rakyat.

Pada 1963, Sabah mempunyai 16 kerusi, Sarawak 24 kerusi dan Singapura 15, iaitu mewakili 35 peratus dari keseluruhan 159 kerusi Parlimen, manakala baki 65 peratus atau 104 kerusi adalah untuk Tanah Melayu. Tanah Melayu tidak mempunyai majoriti dua pertiga ketika itu.

Oleh sebab itu, apabila Singapura meninggalkan Malaysia pada 1965, kerusi yang dimiliki Singapura seharusnya diberi kepada Sabah dan Sarawak bagi mengekalkan perwakilan 35 peratus itu.

Justeru, setelah ketiadaan Singapura, seharusnya kerusi yang dimiliki republik itu diberikan kepada Sabah dan Sarawak, sekali gus mengekalkan kuota satu pertiga seperti dalam MA63.

Tambahan kerusi Parlimen untuk Sabah dan Sarawak itu akan dapat memberi keseimbangan suara, sekali gus sebagai jaminan hak negeri yang sepatutnya didengari.

Kini, Dewan Rakyat mempunyai sejumlah 222 kerusi membabitkan 166 kerusi atau 75 peratus di Semenanjung Malaysia, manakala baki 56 kerusi adalah di Borneo, iaitu 31 kerusi di Sarawak dan 25 kerusi di Sabah.

Seperti kata Menteri Muda di Jabatan Ketua Menteri (Undang-Undang, MA63 dan Perhubungan Negeri-Persekutuan) Sarawak, Datuk Sharifah Hasidah Sayeed Aman Ghazali, komposisi 35 peratus kerusi Parlimen itu sudah termaktub dalam Laporan Jawatankuasa Antara Kerajaan (IGC).

IGC menyatakan bahawa dahulu sebelum Singapura keluar daripada Malaysia, komposisi itu sepatutnya satu pertiga dalam Parlimen.

“Namun, selepas itu, jumlah ini sekarang berkurangan, jadi inilah hak kita yang kita mahukan semula supaya lebih ramai lagi wakil-wakil rakyat kita (Sarawak dan Sabah) berada di dalam Parlimen. Perkara ini jelas dinyatakan menerusi Laporan IGC selaras dengan semangat Perjanjian Malaysia 1963 (MA63),” katanya.

Mungkin usaha untuk menambah jumlah kerusi Parlimen di Sarawak dan Sabah tidak sempat untuk diguna pakai pada Pilihan Raya Umum ke-15 akan datang kerana kesuntukan masa.

Seperti kata Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar, cadangan menambah kerusi Parlimen serta persempadanan semula kawasan pilihan raya di Sabah dan Sarawak harus dibuat melalui proses perundangan yang betul, seperti terkandung dalam Perkara 113 Perlembagaan Persekutuan.

Katanya, berdasarkan Perkara 113 itu, sebarang kajian semula persempadanan hanya boleh dilakukan dalam masa lapan tahun sekali.

Kajian semula persempadanan yang terakhir untuk Sarawak adalah pada 2015 dan Sabah pula pada 2017.

Maknanya untuk Sarawak, jika ingin melihat penambahan kerusi Parlimen, ia hanya akan berlaku selepas lapan tahun, iaitu pada 2023.

Diharap usaha ini dapat dilakukan mulai tahun depan, supaya ia boleh diguna pakai pada PRU-16.

‘KING MAKER’

Begitu pun, sudah kedengaran kata-kata konon Sarawak dan Sabah maju jadi ‘king maker’ apabila menuntut satu pertiga jumlah kerusi Parlimen.

Pensyarah Kanan Sains Sosial Universiti Malaysia Sabah (UMS), Prof. Madya Dr. Lee Kuok Tiung, dipetik sebagai berkata bahawa tidak timbuk isu mahu menjadi ‘king maker‘ atau penentu dalam sebarang keputusan di Parlimen dalam tuntutan Sabah dan Sarawak bagi mendapatkan jumlah kerusi yang mewakili satu pertiga daripada keseluruhan kerusi Parlimen. Katanya, objektif tuntutan itu hanya untuk melindungi hak rakyat di kedua-dua negeri.

Beliau berkata, dengan satu pertiga penguasaan kerusi Parlimen, Sabah dan Sarawak boleh menidakkan apa-apa Rang Undang-Undang (RUU) yang dilihat boleh menjejaskan hak serta kepentingan rakyat di kedua-dua negeri, seperti terkandung dalam Perjanjian Malaysia 1963 (MA63).

“Tidak timbul isu menjadi ‘king maker‘,sebaliknya objektifnya hanyalah melindungi hak Sabah Sarawak sahaja. Pokok pangkalnya, kita semua mesti fahami erti dua pertiga yang bermaksud boleh meluluskan sesuatu RUU.

“Dalam konteks sekarang, meskipun semua 56 Ahli Parlimen, iaitu 25 dari Sabah dan 31 dari Sarawak bersatu membantah sesuatu RUU yang tidak menguntungkan atau merugikan Sabah serta Sarawak, Ahli Parlimen kedua-dua negeri masih tidak terdaya kerana jumlah Ahli Parlimen Semenanjung saja sudah melebihi dua pertiga yang diperlukan untuk meluluskan sesuatu RUU.

“Sebab itu kita lihat hari ini, ada akta atau perundangan yang tidak menguntungkan atau mengambil hak Sabah dan Sarawak,” katanya.

Kuok Tiung berkata, permintaan Sabah dan Sarawak bagi mendapatkan satu pertiga bilangan kerusi Parlimen itu bukan sesuatu yang keterlaluan, tetapi lebih kepada untuk melindungi hak kedua-dua negeri.

Saya menjelaskan fakta sejarah ini kepada tiga rakan sepermainan golf tadi dan nampaknya mereka memahami.

Justeru, amat penting untuk memberi penerangan serta maklumat berasaskan fakta supaya tidak timbul kekeliruan.

See author's posts


BUKAN SEKADAR PELENGKAP

KUCHING: Pembinaan Jambatan Batang Rambungan bukan sekadar pelengkap rangkaian jalan pesisir, tetapi turut memberi kemudahan dan perhubungan yang sistematik kepada penduduk sekitar.

Menteri Muda Infrastruktur dan Pembangunan Pelabuhan, Datuk Julaihi Narawi berkata, pembinaan jambatan tersebut amat dinanti-nantikan oleh penduduk kerana dapat memudahkan urusan mereka untuk berulang-alik dari Kuching ke Lundu atau Sematan dan sebaliknya.

Menurutnya, meskipun terdapat beberapa kekangan terutama pelaksanaan Perintah Kawalan Pergerakan (PKP) menyebabkan proses pembinaan tergendala, kerja-kerja di tapak lapangan jambatan sepanjang 560 meter berkenaan tetap dijalankan.

“Kita telah melakukan majlis pecah tanah yang disempurnakan Ketua Menteri, Datuk Patinggi Abang Johari Tun Openg pada Disember 2019 dan kemudian kita terpaksa berhadapan dengan pelaksanaan PKP. Bagaimanapun setakat ini, kita dapat lihat kemajuan persiapan projek sudah sekitar 11 peratus,” katanya.

Oleh SYAMIMI HUSNA

See author's posts


Etnisiti dan permasalahan kontemporari

SARAWAK kini mempunyai 2,560,600 penduduk berdasarkan rekod jabatan statistik pada 2020 dan ini menyaksikan pertambahan penduduk sekitar lebih 100,000 berbanding 2010 hanya mempunyai sekitar 2,461,140 penduduk.

Dari segi populasi etnik juga berlakunya penurunan dan peningkatan. Misalnya pada suku ketiga 2013, etnik Melayu mempunyai 599,600 penduduk manakala etnik Cina mempunyai 596,100.

Hal ini terdapat perbezaan sebanyak 3,500 penduduk. Ketika itu, etnik Melayu mengatasi populasi etnik Cina buat pertama kali dalam sejarah. Namun begitu, statistik etnik Melayu pada 2020 pula ialah sebanyak 607,800 berbanding etnik Cina sebanyak 619,900.

Bermakna perbezaan etnik Cina dan Melayu ialah sebanyak 12,100 orang. Ini meletakkan kedudukan etnik Melayu sebagai etnik ketiga terbesar Sarawak, manakala etnik Cina kedua terbesar, manakala etnik Iban pula merupakan etnik terbesar mewakili 723,400 penduduk.

Etnik lain termasuklah Bidayuh (197,000), Bumiputera lain (141,300), Melanau (122,400) dan India dan lain-lain (14,800) manakala bukan Malaysia tinggal di Sarawak pula ialah sebanyak 123,000 orang.

Situasi etnik

Etnik Melayu Sarawak terdedah dengan persuratan apabila pengaruh Arab dan penyesuaian tulisan Arab ke pengenalan tulisan Jawi. Rata-rata penulisan Melayu bersumberkan daripada syair yang direkodkan dan mempunyai kaitan dengan Brunei dan Sumatera.

Misalnya Syair Awang Semaun dalan bentuk tulisan jawi yang memaparkan asal usul pemerintahan Kerajaan Brunei. Begitu juga Hikayat Datuk Merpati yang merupakan karya klasik Melayu Sarawak yang memaparkan pengembaraan Datuk Merpati dari negeri Jawa selepas dihalau oleh ayahnya yang merupakan Raja Negeri Jawa, berkahwin dengan puteri Sultan Johor dan menetap di Santubong.

Kesemua versi asal ini mampu bertahan lama kerana tradisi mencatat dan menulis itu sudah sekian lama khususnya selepas kedatangan agama Islam. Hubungan Sumatera, Majapahit dan kerajaam sudah lama berlangsung sebelum kedatangan Brooke lagi.

Sebab itu, terdapat beberapa kawasan di Sarawak termasuk Lingga, Sadong, Kalaka, ada dicatatkan dalam Kitab Negarakertagama (1365) dikarang oleh Mpu Prapanca, sebuah teks klasik berkenaan sejarah Majapahit. Kerajaan Po-Ni pada abad ke-10 dan 13 pula berpusat di Santubong merupakan kerajaan muncul selepas kedudukan kerajaan Majapahit semakin melemah.

Menurut Jan Wisseman Christie, seorang ahli arkeologi dari Perancis yang mengkaji Asia Tenggara menyatakan Santubong menjadi tempat pengeluar kapur barus, madu lebah, kayu gaharu (laka) kulit kura-kura, musang manakala bagi Tom Harrison pula Santubong pernah menjadi pusat industri peleburan besi untuk ditukar kepada penduduk setempat dan dieksport.

Penempatan Melayu

Orang Melayu  pada awalnya banyak mendiami kawasan perairan pesisir pantai dan sungai kerana di sinilah mereka mempunyai hubungan dengan pihak luar dan dekat jalan pengangkutan air serta menjadi jalan atau pusat perdagangan yang berkembang.

Aspek ini menjadi pusat pertumbuhan peradapan dan ini turut berlaku dalam tamadun dunia yang terletak dan bermula dengan di kawasan perairan seperti tamadun China, India dan Mesopotamia.

Sebagaimana tercatat dalam sejarah, Santubong pernah menjadi kota besar dan pelabuhan terkenal. Begitu juga petempatan di persekitaran Kuching, Sadong, Simanggang, Kalaka, Sibu.

Orang Melayu mempunyai perkampungan di sekitar Santubong, Tanjung Datu, Bako, Saribas dan Lembah Rajang. Bermakna Lembah Sungai Sarawak sebagai tempat orang Melayu bertapak dan seterusnya meluaskan kawasan pertanian dan petempatan mereka.

Di sinilah konsep tanah air muncul kerana petempatan (tanah) dan air menjadi sumber ekonomi, sosial dan politik mereka kemudian berkembang kepada kota, negeri dan negara.

Konsep tanah tumpah pula merujuk kepada sejarah kewujudan mereka dan penting dalam sosiobudaya masyarakat Melayu. Perkembangan ini membawa kepada pembangunan semakin luas, kemudian memiliki tanah yang luas.

Namun keadaan ini tidak bertahan lama, catatan sejarah termasuk pernah diketengahkan oleh intelektual Melayu melalui akhbar seperti Fajar Sarawak (1932) dan Utusan Sarawak (1949) mencatatkan sejak awal abad ke-20, banyak tanah Melayu dijual kepada bangsa lain untuk mendapatkan keuntungan segera dan faktor kesempitan hidup. Ini berlaku di kawasan Satok yang banyak penjualan tanah kebun.

Modenisasi

Hakikatnya banyak tanah juga dibangunkan oleh komersialisasi dan ini mengubah landskap politik orang Melayu. Banyak kawasan tanah Melayu yang dibangunkan di sekitar Kuching mengubah Kuching bukan sahaja daripada sosioekonomi Kuching, akan tetapi mengubah landskap politik Melayu dan Sarawak dalam konteks politik kontemporari.

Kawasan ini kebanyakannya semakin dikuasai Pakatan Harapan khususnya DAP. Sudah pasti landskap politik di kawasan pembangunan utama di Kuching termasuk kawasan Satok dan Batu Kawah menerima tempias politik pada pilihan raya puluhan tahun akan datang.

Di kawasan luar Kuching, tanah adat Melayu Sarawak tidak disukat dengan lebih sistematis. Mereka memiliki tanah beratus tahun lamanya dan tanah mereka tergolong dalam tanah adat apabila dokumentasi berkaitan tanah tersebut tidak dilangsungkan secara baik.

Pemilikan terhakis

Apabila perubahan masyarakat dan modenisasi berlaku lama- kelamaan pemilikan tanah Melayu semakin terhakis. Ada yang terpaksa berpindah dan kediaman tidak sesuai lagi akibat pembangunan pesat di Kuching.

Pembangunan mengubah landskap kehidupan orang Melayu. Kebanyakan mereka tinggal di kawasan strategik pembangunan sejak berapa lama akhirnya dikalahkan oleh proses urbanisasi.

Buktinya Jalan Haji Taha, Jalan Rubber, Jalan P. Ramlee, Jalan Pisang, Jalan Mendu, Padungan kini sudah berubah wajah yang dahulu merupakan kawasan pemilikan Melayu kini sudah banyak bangunan komersial mengambil tempat dan kedudukan.

Begitu juga di Sibu, Bintulu, Sarikei, Miri yang mempunyai penempatan orang Melayu. Lama-kelamaan semakin sukar melihat kawasan pemilikan Melayu.

Bukan isu remeh

Isu pemilikan tanah Melayu bukanlah isu kecil dan remeh, sebaliknya ia merupakan isu pembangunan yang perlu ditangani dengan bijaksana oleh pemimpin politik Sarawak. Hal ini kerana merekalah punca kuasa segala keputusan dalam menentukan hala tuju pembangunan masyarakat di Sarawak.

Dalam konteks etnik, setiap etnik mempunyai hak mereka masing-masing dan ini dapat dilihat dalam konteks pengiktirafan isu Tanah Adat Bumiputera (Dayak) NCR dan Pemakai Menoa dan Pulau Galau (PMPG).

Surat hak milik tanah NCR dapat dikeluarkan bagi  kawasan dikenali sebagai Native Territorial Domain (NTC). Apabila isu NCR dan PMPG masyarakat Dayak diselesaikan, maka masyarakat Dayak menjadi kurang risau akan hak pemilikan tanah mereka.

Sejajar dengan itu, maka isu pemilikan tanah Melayu juga perlu dilihat secara teliti dan menyeluruh agar masyarakat Melayu tidak kehilangan tanah untuk bertapak tanpa disedari. Program pembesaran kampung, galakan orang Melayu terlibat dalam pertanian atau perladangan kelompok, pemberian tanah tol perlu diperluaskan tanpa perlu menunggu musim menjelang pilihan raya berlangsung.

Begitu juga kewajaran pembentukan Majlis Adat Melayu sama ada diasingkan atau disekali dengan Majlis Agama Islam dan Adat Melayu yang perlu ditubuhkan bagi memastikan terdapat kesinambungan di antara satu sama lain bagi pelbagai aspek yang berkaitan dapat dilaksanakan dengan lebih efisien.

Kesemua ini perlu digerakkan oleh masyarakat, aktivitis, ahli politik Melayu sendiri bagi memastikan tidak ketinggalan dalam arus perubahan yang memerlukan kecekapan mekanisme dalam  sesebuah institusi.

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Sarawak United FC tewas di halaman sendiri

SARAWAK United FC dikecewakan di halaman sendiri dengan kekalahan tipis 1-0 di Stadium Negeri, Petra Jaya malam Jumaat lepas.

Dengan menurunkan kesebelasan utama, Sarawak ternyata masih gagal menggugat kekuatan skuad Terengganu FC II yang bertandang di Bumi Kenyalang.

Pasukan pelawat meledakkan gol tunggal perlawanan seawal minit ke-5 melalui penyerang utama Jordan Mintah.

Sarawak melancarkan serangan terhadap benteng pertahanan Terengganu, namun kubu skuad Penyu terlalu kuat untuk ditembusi.

Meskipun Sarawak menguasai hampir keseluruhan perlawanan, namun anak-anak buah E.Elavarasan terus kempunan untuk mencari gol penyamaan sehingga ke minit akhir perlawanan.

Penyudah yang tumpul dan siri serangan yang kurang kemas menjadi punca utama pasukan tuan rumah berputih mata.

Kekalahan malam kelmarinmenyebabkan Sarawak United pulang dengan tangan kosong dan terus mengekalkan kedudukan di kelompok bawahan.

Semantara itu, Sarawak United FC akan menentang Negeri Sembilan bagi aksi terakhir musim ini di Stadium Tuanku Abdul Rahman, Paroi pada 9 Oktober nanti.

Oleh Akmal Adib Yusup

See author's posts


Qatar lancar platform digital dalam talian pertama untuk pelabur asing

DOHA: Qatar melancarkan platform digital pertamanya pada Selasa untuk pelabur asing yang ingin meneroka peluang perniagaan di negara Teluk itu, lapor Xinhua memetik kenyataan Agensi Penggalakan Pelaburan (IPA).

Platform dalam talian Invest Qatar Gateway, membolehkan pelabur asing mencari rakan kongsi perniagaan dalam sektor awam dan swasta di Qatar selain mencari dan membuat tawaran tender, menurut IPA sebuah organisasi rasmi yang melancarkan platform itu.

Pelabur juga boleh berkomunikasi dengan pasukan perhubungan pelabur IPA menerusi platform itu untuk mendapatkan sokongan.

Agensi itu juga merancang untuk melancarkan Access Qatar akhir tahun ini untuk menyediakan pelabur dengan bantuan semasa ketibaan, pek maklumat khusus serta bantuan sepanjang masa menerusi  aplikasi media sosial, menurut kenyataan itu. – Bernama-Xinhua

See author's posts


Jual ubat tanpa preskripsi, pekerja farmasi dijatuhi hukuman

SIBU: Mahkamah Sesyen di sini, hari ini, menjatuhkan hukuman denda RM1,000 atau penjara sebulan terhadap seorang pekerja farmasi atas kesalahan menjual ubat yang mengandungi racun.

Hakim Marutin Pagan menjatuhkan hukuman itu kepada tertuduh yang hanya dikenali sebagai Tang, 27, setelah mengaku bersalah terhadap pertuduhan yang dibacakan.

Berdasarkan pertuduhan, Tang didakwa menjual ubat yang mengandungi racun Prednisolone, yang tersenarai dalam Jadual Pertama Akta Racun 1952 tanpa preskripsi yang sah dari pengamal perubatan berdaftar.

Tertuduh didakwa melakukan kesalahan itu di sebuah farmasi di Jalan Salim pada 19 Januari tahun lalu, sekitar 3.03 hingga 3.05 petang.

Sehubungan itu, tertuduh telah melanggar Seksyen 21(1)(c) Akta Racun 1952 dan satu kesalahan di bawah Seksyen 13(b) dan dihukum mengikut Seksyen 32(2), Akta yang sama.

Sabit kesalahan, boleh dikenakan hukuman denda tidak lebih RM3,000 atau penjara tidak lebih satu tahun atau kedua-duanya.

Tertuduh hanya dibebaskan setelah membayar denda ditetapkan.

Oleh AKUN GIMAN

See author's posts


Pelan induk T-Mega siap akhir Ogos

DATU Len Talif Salleh menunjukkan pelan Tanjung Manis pada Majlis Perasmian Makmal Review of Tanjung Manis Master Plan di hotel terkemuka, Kuching semalam.• Foto HERRIEY NAHA

KUCHING: Pelan induk baharu bagi Kawasan Pertumbuhan Ekonomi Tanjung Manis (T-Mega) dijangka siap akhir bulan depan.

Timbalan Menteri Perancangan Bandar, Pentadbiran Tanah dan Alam Sekitar, Datu Len Talif Salleh berkata, cadangan pelan berkenaan yang disemak semula akan dibentangkan kepada Lembaga Pengarah Perbadanan Kemajuan Perusahaan Kayu Sarawak (PKPKS) sebelum diserahkan kepada Lembaga Perancang Negeri (SPA)  untuk kelulusan.

Pelan Induk T-Mega yang diluluskan dan dikemaskini akan menjadi panduan untuk melengkapkan usaha pembangunan oleh pelbagai agensi dalam T-Mega, selaras rancangan pembangunan infrastruktur keseluruhan oleh Agensi Pembangunan Delta Rajang (RADDA) dan kerajaan Sarawak.

“T-Mega dirancang untuk pembangunan aktiviti ekonomi berskala besar bagi melengkapkan usaha kerajaan negeri dalam pembangunan sosioekonomi bagi membawa transformasi luar bandar.

“Ekonomi daripada pelaburan berskala besar akan menyediakan komuniti tempatan peluang pekerjaan dan perniagaan melalui penyertaan dalam industri perhotelan seperti rumah penginapan, dan eko-pelancongan serta dalam pertanian kontrak.

“Pembangunan pemprosesan makanan dan kemudahan pelabuhan di T-MEGA juga melengkapkan inisiatif oleh kerajaan negeri,” katanya.

Beliau berkata demikian pada sidang media selepas melancarkan Makmal Pelan Induk Tanjung Manis di sebuah hotel terkemuka di sini, semalam.

Katanya, dengan lokasi strategik, sistem sungai semula jadi yang sangat baik dan kemudahan logistik Tanjung Manis menjadi ‘Gateway’ (pintu masuk) perdagangan baharu untuk perdagangan antarabangsa.

“Akhirnya, Tanjung Manis akan menjadi pintu masuk import bagi wilayah tengah Sarawak meliputi dari seluruh lembangan Rajang ke Kapit dan kawasan lain,” katanya.

Makmal tersebut dianjurkan oleh SPA dengan kerjasama PKPKS sebagai sekretariat dan ia akan difasilitasi oleh HAPM Consultant Sdn Bhd.

Oleh NUR AIN OTSMAN

See author's posts


SUPP Senadin sumbang barangan perubatan

MIRI : Pusat Khidmat Masyarakat Parti Rakyat Bersatu Sarawak (SUPP) Senadin menyerahkan barangan perubatan bernilai RM18,000 kepada Pusat Penilaian Covid-19 Bahagian Miri dan Hospital Miri semalam.

Kenyataan media, sumbangan ini antaranya 10 set Handheld Pulse Oximeter with SpO2 Probe for Adult, Paediatric & Neonates.

“Handheld Pulse Oximeter ialah alat pengukur paras oksigen dalam darah dan alat ini biasanya digunakan untuk memantau keadaan pesakit yang mempunyai masalah kesihatan yang boleh mempengaruhi tahap oksigen dalam darah seperti penyakit COVID-19, Penyakit Obstruktif Paru-Paru Kronik (COPD), penyakit Asma, Pneumonia, kanser paru-paru, Anemia, sakit jantung, kecacatan jantung kongenital dan lain-lain.

“Bagi kanak-kanak dan bayi, Handheld Pulse Oximeter juga lebih sesuai digunakan berbanding dengan oksimeter nadi jari,” jelasnya.

Peralatan perubatan ini telah disampaikan Menteri Pengangkutan merangkap Ahli Dewan Undangan Negeri (ADUN) Senadin, Dato’ Sri Lee Kim Shin kepada Pegawai Kesihatan Bahagian Miri Dr. P.Raviwharmman Packierisamy  dan disaksikan Pengarah Hospital Miri Dr Jack Wong Siew Yu di Perkarangan Bangunan Kompleks Islam Miri semalam.

Sehubungan itu, Lee Kim Shin mengucapkan terima kasih kepada semua petugas barisan hadapan, agensi perubatan dan komuniti Miri pada keseluruhannya yang berusaha bersungguh dalam kerja membenteras pendamik Covid-19.

Selain turut merakamkan jutaan terima kasih kepada masyarakat yang telah menderma dan menyumbang kepada Jawatankuasa Eksekutif SUPP Senadin dalam menjayakan program kutipan dana pandemik ini.

Turut hadir, Pemangku Timbalan Residen Miri Rose Edward dan pemangku Pegawai Daerah Miri Siti Rohanie Yusof.

Oleh ADUM LIU

See author's posts


Pesta makanan, kebudayaan Samarahan bermula

KOTA SAMARAHAN: Pesta Makanan dan Kebudayaan Samarahan 2022 bermula hari ini hingga Isnin ini.

Ia diadakan di perkarangan tempat letak kereta Summer Mall. Upacara perasmian diadakan malam esok.

Ia dianjurkan bersama Summer Mall, SPC Land Sdn. Bhd., Everwin dan Serba Dinamik Sdn. Bhd.

Sebanyak 100 gerai makanan yang disediakan oleh Majlis Perbandaran Kota Samarahan (MPKS) menjual pelbagai produk seperti makanan, minuman, hasil kraftangan selain pameran.

Pelbagai acara sampingan diadakan termasuk persembahan Otai Nang Steadi, Band-HD Bands, Bakat Kitak bersama HD Bands, persembahan penyanyi jemputan iaitu Rizal Ayub serta banyak lagi sehingga 16 Disember ini.

Warga kota Samarahan digalakkan hadir bagi memeriahkan lagi pesta itu di samping membantu peniaga-peniaga kecil.

Oleh NICKELYSON LAKUN

Keterangan gambar

TERHIBUR… Persembahan Band-HD Bands.

See author's posts


Kerajaan dengar masalah rakyat dalam media sosial

MENTERI Komunikasi dan Multimedia (MenKOMM) Tan Sri Annuar Musa bersama Ketua Setiausaha Negara, Tan Sri Mohd Zuki Ali semasa Sesi MenKOMM bersama Pegawai-pegawai Kanan Kerajaan di Kementerian Komunikasi dan Multimedia semalam. • Foto BERNAMA

PUTRAJAYA: Kerajaan mengambil kisah dan sentiasa mendengar keluh-kesah serta permasalahan yang disuarakan rakyat di platform media sosial, kata Menteri Komunikasi dan Multimedia Tan Sri Annuar Musa.

Beliau berkata, perkara yang disuarakan di media sosial itu dijadikan sentimen analisis secara harian oleh setiap kementerian bagi mendapatkan penyelesaian dan tindakan untuk kebaikan rakyat.

“Media sosial berguna untuk kita lihat sentimen rakyat pada satu-satu masa sebab itu kerajaan buat sentimen analisis harian.

“Kita perlu dengar keluhan rakyat walaupun ia datang dari kelompok kecil, kita tidak boleh pandang kecil permasalahan rakyat di bawah,” katanya kepada pemberita selepas Sesi Libat Urus Komunikasi Strategik YB MenKOMM bersama Pegawai-Pegawai Kanan Kerajaan di sini semalam.

Annuar berkata, setiap kementerian perlu mengambil maklum perkara yang disuarakan rakyat di media sosial kerana setiap permasalahan dihadapi mereka lebih cepat dilaporkan oleh warganet.

“Keluhan rakyat biasanya keluar dari akaun media sosial mereka dan kita tidak boleh biarkan ia begitu sahaja dan perlu lihat apa berlaku di ruangan media sosial itu.

“Tidak salah untuk ambil tindakan proaktif setelah dengar keluhan rakyat walaupun ia datang dari bentuk media sosial,” katanya kerajaan yang baik adalah kerajaan yang mendengar setiap keluh-kesah rakyat.

Annuar berkata, setiap kementerian juga perlu mengaplikasi media sosial sebagai medium penyampaian maklumat yang berkesan kepada rakyat.

“Kalau kerajaan tidak gunakan saluran media sosial dengan berkesan, kita akan terlepas peluang kerana masyarakat gunakan medium itu (untuk terima maklumat),” katanya. – Bernama

See author's posts


Sejarah Iban

Tusun Ke-34

LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus University of Massachusetts, Amherst, Department of Anthropology. Nitihka pansik analisis “HVS-I Region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena IbanSarawak ke diatu.

PADANG PINDAH KE SUNGAI STRAP

Tumu pagi nya Padang nusui ngagai nembiak iya pasal mimpi iya ti betemu enggau Bunsu Bintang Banyak. Ninga munyi nya, sida serumah nya pan sama tusah ati. Berengkah ari taun nya sida serumah sereta semua peturun Padang enda bulih padi lalu selalu nadai asi ke diempa. Meda baka nya sida bebagi tubuh lalu pindah. Sekeda nitihka Padang pindah ngagai Ulu Strap lalu berumah ba Munggu Embawang. Sida ti bukai  ti enggai pindah agi begulai enggau bansa Dayak Sebaru. Sekeda bisi mega pindah ke menua sebelah kaki Tinting Kelingkang ba antara menua Sarawak-Kalimantan ke diatu.

Di Ulu Strap Pandang enggau bala peturun iya merinsa amai idup laban ti bumai pan enda bulih padi. Sida idup bepakaika lauk daun kayu, ikan enggau jelu babas. Enda lama udah nya sida pan pindah ke ili Sungai Strap nya lalu ngaga langkau ti endur sida bumai. Dia sida enda berumah panjai tang ngaga langkau nyemuah-nyemuah tang enda jauh ari pangan diri. Ari ili Sungai Strap sida pindah baru lalu rembus ba menua Batang Lingga. Dia mih sida merambu deka diau mendam lalu bumai betaun. Taja sida bagas sereta bebendar bumai, betanam betupi tang enda ga bulih padi. Bansa Dayak enda tentu ulih idup semina makai utai bukai aja kelimpah ari asi.

DIASUH BUNSU BABI PINDAH

Enda lama udah nya Padang enggau nembiak iya pan pindah ari Lingga ke  menua ti dikumbai sida Pinang Mirah di antara Lingga enggau Sungai Sebuyau. Dia mih sida diau mendam bumai betaun. Taja sida bebendar agi gawa  tang agi mih enda bulih padi lalu merinsa mensena. Malam nya Padang mimpi betemu enggau Bunsu Babi ti ngasuh iya ninggalka menua Batang Lupar lalu pindah ke Sungai Saribas. Ba menua Rimbas mayuh pun mulung di Tanjong Banan.

Pagi nya Padang nusui pasal mimpi iya ngagai bala nembiak iya. Sida setuju dibai Padang pindah ke Saribas. Datai di menua nya, amai mayuh ga pun mulung di Tanjong Banan. Sida pan berumah lalu bumai betaun di Paloh enggau Pusa. Sida enda berani mindah ke ulu Rimbas laban takut dikachau bansa Seru enggau bansa Baketan ti lama udah nguan kampung jerung di menua nya.

Jenua enggau anak iya ti benama Ratih parai di Pusa. Udah nya Padang ngasuh anak iya Gunggu lalu diiring Pajih ke Skrang enggau Sungai Undup betemu enggau Jelian lalu nanya iya pasal musin bumai nanam padi enggau utai bukai. Maya nya Padang sereta bala nembiak iya matau Sungai Undai, iya nya pati Sungai Rimbas semak Pusa. Dia sida meda sungai nya penuh laban apat batang kayu bebesai, enda ulih endur merau. Nya alai sida enda ulih mudik ke ulu agi lalu ngetu ba Letong Beluchok.

Ba Sungai Undai nya mayuh ikan tapah. Kenu ku cherita tuai, ikan tapah ba sungai nya besai-besai; bisi ti mesai bedil, bisi mega mesai perau sakai tiga puluh. Maya ti diau ba menua Sungai Undai nya, bansa Seru ti asal menua nya manah ga kaul enggau sida. Sida selalu dibantu bala Seru benih enggau leka utai ke tanam sida ba umai. Bansa Seru enda ngachau sida. Maya nya sida bepanggai ba mulung ke diempa sida, kena nganti asi. Kenu ku sida ke tuai, bansa Seru nya raban ti bepanggai ba mulung ke diempa sida. Engka nya kebuah mayuh mulung ditanam orang ba Tanjong Banan di Rimbas.

PADANG MATI DIIRIT IKAN TAPAH

Hari seiti maya musin kemarau ai Sungai Undai langkang amai. Padang enggau bala nembiak iya pan nubai Sungai Undai. Maya nya Padang tepedaka seiku ikan tapah ti besai bendar pansut enda jauh ari perau iya. Iya pan numbuk ikan tapah nya ngena gansai ti ditanchang iya enggau tali ba punggung iya empu. Gansai iya lekat ba tubuh ikan nya lalu nabanka iya ke dalam ai ngili sungai Undai lalu ke Sungai Rimbas lalu terus ke Sungai Saribas nyentuk ke Lubok Sedebu. Ari nya ikan tapah nya nabanka bangkai Padang ke tanjung Lilin semak pasar Beladin ke diatu. Nya mih kebuah bansa Iban di Rimbas madah, semua tanah ba tebing kiba enggau kanan Sungai Saribas ari Tanjong Lilin ngagai Lubok Sedebu nya enggi sida. Ikan tapah ti udah naban lalu munuh Padang mega bisi disebut sida dalam leka Pengap munyi tu:

Padang apai Duyah pan udah datai ditu,Parai ditabanka dungan ikan tapah,Bejanggut mirah ke jadam mau gempanang.

Udah parai Padang, anak iya ti benama Gunggu nguluka nembiak iya betemu enggau tuai bansa Seru di Nanga Tawai.

“Bansa kami Iban deka berumah panjai lalu diau mendam ba menua kita ditu. Kami deka nirika rumah panjai enda jauh ari menua kita tu,” pia ku Gunggu.

“Nadai nya salah. Kita tau diau mendam lalu bumai betaun nebing Sungai Rimbas betiban enggau Nanga Tawai. Jampat mih kita datai enggaika enda ampit kemarau; awakka kita Dayak ulih sereta kami Seru nugal tauka betambak ila,” ku timbal tuai bansa Seru nya.

Udah berunding enggau bansa Seru, Gunggu pan mulaika diri ke Letong Beluok, lalu madahka bala nembiak iya pasal sempekat iya enggau bansa Seru. Ninga munyi nya, lantang mih ati bansa Dayak Iban. Gunggu ngatur anak iya ti benama Garai nguluka nembiak iya pindah lalu diau semak bansa Seru di Tawai, Gunggu enggau bala nembiak iya pindah ke Nanga Jerai.

Udah ti  betaun-taun diau mendam bumai betaun di menua nya. Bansa Dayak Iban pan nyau mayuh-semayuh. Bansa Seru di Rimbas pan pindah ke Krian lalu diau mendam ba kaki Bukit Tengalat  di ili Nanga Melupa.

Siku agi peturun Padang ti benama Munan nguluka bala iya pindah ari Rimbas Ili  ke ulu agi lalu diau mendam di Nanga Luop. Taun keterubah sida diau mendam dia, sida bumai ba Nanga Sungai Babu. Lemai siti lebuh Munan udah tembu gawa ba umai, iya pan mulaika diri ke rumah panjai sida empu. Ba tengah jalai iya meda siku ular sawa ti besai amai benung melit lalu nyabut sepun kayu.

“Apo…, nama sawa nya bungah-bungah mandangka pengering iya ngagai kitai. Peda nyau techabut pun kayu nya laban iya,” pia ku Munan. “Lapa dih?! Bunuh mih sawa nya.”  Nadai seiku berani mansang lalu munsuh sawa nya. Meda bala bakih iya nadai seiku berani mantap ular sawa nya, Munan mai semua sida besaup munuh sawa nya ambika bisi ke lauk sida lemai nya.

Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive.) The Sarawak Journal 1994-The Source of Iban History, Benedict Sandin)

(Betampung ba Tusun Ke-35  minggu nyin ila)

Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (i2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.

Oleh HARRY USUP UMBAR

See author's posts


India, China setuju redakan ketegangan

INDIA: India dan China bersetuju untuk mengurangkan ketegangan di sepanjang sempadan kedua-dua negara susulan pertemuan menteri pertahanan antara dua negara kuasa nuklear Asia itu.

Perjumpaan itu merupakan pertemuan peringkat tertinggi di antara India dan China sejak meningkatnya ketegangan di sempadan pada Mei.

Menteri Pertahanan India, Rajnath Singh dan Menteri Pertahanan China, Jeneral Wei Fenghe bertemu di luar pertemuan pertubuhan kerjasama Shanghai di Moscow.

Kementerian Pertahanan India berkata kedua negara sepakat tidak ada pihak yang harus mengambil tindakan lebih lanjut yang dapat menyulitkan keadaan atau di sempadan.

Sementara itu, Kementerian Pertahanan China pula berkata kedua pihak harus mempromosikan keamanan dan kestabilan dalam berusaha untuk meredakan ketegangan semasa.

Bagaimanapun, China menuduh India sebagai punca berlakunya ketegangan baru-baru ini sambil menegaskan negara itu bertekad menjaga kedaulatan dan wilayahnya.

China turut meminta India memastikan tenteranya tidak melakukan sebagai provokasi yang boleh mencetuskan konflik.-AFP

See author's posts


Sektor pembuatan Malaysia semakin stabil

KUALA LUMPUR: Pembukaan semula perniagaan berikutan usaha Malaysia mengawal penularan Covid-19 dan seterusnya memacu kembali ekonomi, terbukti membantu aspek kadar pengangguran yang lebih baik selepas susut secara ketara pada suku kedua tahun ini.

Pemulihan itu jelas dipaparkan menerusi data eksport lebih baik sebagaimana prestasi Indeks Pengurus Pembelian Pembuatan (PMI) yang diumumkan pada minggu lepas.

Namun, apakah kita benar-benar menuju ke arah pemulihan berbentuk V?

Penganalisis Ambank, Anthony Dass berkata, data pembuatan IPP pada Ogos lepas menunjukkan aktiviti sektor itu susut sedikit kepada 49.3 berbanding 50.0 pada Julai – penurunan daripada paras nilai ambang antara pengembangan dan penguncupan.

Ini disebabkan oleh kelemahan permintaan asing dan kekal menjadi punca penyederhanaan aktiviti perniagaan pada Ogos dengan usaha syarikat bagi mengurangkan paras pekerja.

“Secara keseluruhannya, sektor pembuatan menuju ke arah stabil dengan petunjuk utama seperti output dan tempahan baharu yang mendapat lebih ketara berbanding ketika kemuncak pandemik Covid -19 pada April dan Mei.

“Bagaimanapun, kesan daripada langkah ketat yang sedang dijalankan, penyusutan permintaan pasaran asing dan kebimbangan mengenai gelombang kedua (jangkitan Covid-19) terus mengehadkan prestasi sektor tersebut.

“Sehubungan itu, penilaian mengenai kemungkinan aliran pengeluaran itu masih perlu dilihat secara berhati-hati,” katanya.

Sementara itu, Public Investment Bank Bhd pula berpendapat PMI Malaysia yang dicatatkan itu memaparkan aliran menggalakkan pada Ogos di tengah-tengah persekitaran operasi pembuatan yang stabil pasca pembukaan semula ekonomi di Malaysia serta rantau ini.

Bagaimanapun, lanjutan Perintah Kawalan Pergerakan (PKP) sehingga akhir tahun ini dijangka tidak menjejaskan sektor pembuatan berikutan kerajaan telah membenarkan operasi dan aktiviti dengan melaksanakan prosedur operasi standard yang ketat.

“Keadaan ini kurang memberi risiko kepada sektor pembuatan berbanding dengan cabaran ketara yang dihadapi kalangan negara maju,” katanya dalam nota penyelidikan.

Melihat dari sudut perspektif global pula, ekonomi secara amnya semakin beransur-ansur meningkat dengan harapan pemulihan yang lebih ketara.

Menurut laporan, aktiviti ekonomi China terus melantun pada Ogos dengan industri perkhidmatan di tahap tertinggi sejak awal 2018 manakala industri pembuatan mencatat perkembangan yang sedikit perlahan.

Sektor bukan pembuatan republik itu meningkat kepada 55.2 berbanding 54.2 pada Julai lepas, demikian menurut Biro Statistik Negara (NBS) China pada Isnin lepas.

PMI rasmi China menyederhana kepada 51 daripada 51.1 bagi bulan sebelumnya, kata jabatan itu.

Bacaan melebihi 50 menunjukkan keadaan bertambah baik berbanding bulan sebelumnya. – Bernama

See author's posts


Bakal ke suku akhir

LEPASKAN GERAM… Kai Havertz melakukan percubaan namun gagal menjaringkan gol semasa perlawanan pertama pusingan kedua Liga Juara-Juara UEFA antara Chelsea dan Lille di stadium Stamford Bridge di London, semalam.• Foto AFP

CHELSEA menunjukkan mereka boleh berkembang tanpa Romelu Lukaku apabila Kai Havertz menjaringkan gol selepas menggantikan penyerang antarabangsa Belgium itu dengan menewaskan Lille 2-0 dalam perlawanan pertama pusingan kedua Liga Juara-Juara UEFA semalam.

Skuad kendalian Thomas Tuchel mengawal pertembungan hasil tandukan Havertz dalam separuh masa pertama dan penyudahan klinikal Christian Pulisic selepas rehat di Stamford Bridge.

Penyandang juara ITU dijangka melengkapkan kemaraan ke suku akhir apabila bertandang ke Perancis untuk perlawanan kedua pada 17 Mac depan.

Bagaimanapun, kemenangan keenam berturut-turut Chelsea dalam semua kejohanan lebih merupakan referendum mengenai teka-teki Lukaku berbanding peluang untuk mengekalkan trofi.

Lukaku hanya menjaringkan 10 gol sejak perpindahan kelab bernilai 97 juta pound dari Inter Milan tahun lepas yang dijangka mampu meneruskan penguasaan berterusan Chelsea.

Dia hanya menyentuh bola tujuh kali dalam kemenangan 1-0 Sabtu lepas di Crystal Palace iaitu jumlah terendah oleh pemain Liga Perdana Inggeris sejak 2003-2004.

Sekurang-kurangnya Tuchel tahu Chelsea mempunyai senjata untuk merobek pasukan lawan sementara pemain tonggak mereka bergelut.

“Untuk Kai, saya sangat gembira. Dia sangat kuat selama beberapa minggu sekarang. Dia benar-benar meningkat. Kadar kerjanya sangat besar. Kawasan padang yang dia liputi untuk kami sangat bagus. Dia tidak pernah malu untuk bertahan.

“Romelu bergelut dalam perlawanan terakhir untuk memberikan persembahan terbaik beliau. Bukan sahaja penat daripada segi mental, tetapi daripada segi fizikal,yang saya boleh fahami. Ia adalah saat untuk berundur selangkah.

“Hari ini kami beraksi bersama pemain lain. Untuk hari Isnin kami mempunyai empat hari untuk pulih dan memutuskan siapa yang bermain,” kata Tuchel.

Ben Chilwell dari Chelsea, Reece James dan Callum Hudson-Odoi mengarak Piala Kelab Dunia mengelilingi padang sejurus sebelum sepak mula.

Bagaimanapun, kemenangan di Abu Dhabi itu hanya akan menjadi catatan dalam kisah musim Chelsea jika mereka tidak melakukan penyudah yang kuat untuk kempen yang tidak konsisten.

Ini adalah satu langkah ke arah yang betul dan Havertz tidak mengambil masa lama untuk terlibat. – AFP

See author's posts


Tokyo 2020 ikut jadual

MAJLIS Olimpik Malaysia (MOM) yakin temasya Sukan Olimpik Tokyo (Tokyo 2020) akan berlangsung mengikut jadual ditetapkan pada 23 Julai hingga 8 Ogos tahun ini, kata Presidennya Tan Sri Mohamad Norza Zakaria.

Beliau berkata pihaknya telah dimaklumkan mengenai kesediaan dan persiapan rapi yang dilakukan oleh kerajaan Jepun menerusi panggilan persidangan dengan rakan sejawatnya Yamashita Yasuhiro dan Presiden Jawatankuasa Olimpik Antarabangsa (IOC) Thomas Bach, semalam.

Menerusi panggilan itu, Mohamad Norza berkata beliau turut dimaklumkan bahawa rakan penganjur juga berusaha untuk memastikan penganjuran temasya itu selamat dan terjamin bukan sahaja kepada atlet dan pegawai tetapi juga kepada masyarakat setempat.

“Kami sentiasa bersama dengan IOC dan rakan sejawat kami dari Jepun dan berharap dapat turut serta dalam temasya itu,” katanya dalam kenyataan hari ini.

Mohamad Norza berkata MOM juga sedang dalam perbincangan dengan IOC berhubung vaksinasi kontinjen negara ke Sukan Olimpik.

Beliau turut mengucapkan terima kasih atas kesediaan IOC menyokong penglibatan MOM dengan kerajaan Malaysia mengenai perkara berkenaan.

“Kami akan meneruskan perbincangan dengan Kementerian Kesihatan (KKM), Kementerian Sains, Teknologi dan Inovasi, Majlis Sukan Negara (MSN) dan Institut Sukan Negara (ISN) dalam memastikan semua atlet dan pegawai dapat menumpukan perhatian kepada latihan serta persiapan dalam suasana yang selamat,” katanya.-Bernama

See author's posts


Aaron perhebat kempen di rumah panjang

KANOWIT: Calon Gabungan Parti Sarawak (GPS) Parlimen Kanowit, Datuk Aaron Ago Dagang memperhebatkan kempen menjelang hari pengundian pada 19 November ini.

Beliau dan jentera parti GPS menyantuni Rumah Merebai, Nanga Bat di kawasan Dewan Undangan Negeri (DUN) Ngemah pada sebelah pagi semalam, disusuli lawatan ke Rumah Edmund Kalai di Nanga Melipis dalam kawasan DUN Machan pada sebelah petang.

Ketika berucap di kedua-dua rumah panjang itu, beliau meminta penduduk di situ memberi sokongan penuh kepadanya supaya pembangunan yang telah dirancang di kawasan itu dapat berjalan lancar.

“Kita di Kanowit masih memerlukan banyak lagi pembangunan infrastruktur, sekolah, kesihatan dan pertanian bersepadu untuk menaikkan taraf sosialekonomi selaras dengan PCDS 2030 yang diilhamkan oleh Premier, Sarawak,” katanya seperti dilaporkan UKAS.

Dalam lawatan ke Rumah Merebai, beliau ditemani Ahli Dewan Undangan Negeri (ADUN) Ngemah, Anyi Jana.

Lawatan ke Rumah Edmund Kalai turut disertai calon GPS Parlimen Kapit, Dato Sri Alexander Nanta Linggi, Anyi, ADUN Machan Allan Siden Geramong dan Setiausaha Politik Kepada Premier Sarawak Maurice Joannes Giri.

Alexander turut meminta agar penduduk tempatan memberi sokongan padu kepada Aaron supaya pembangunan di kawasan DUN Ngemah dan DUN Machan dapat diselaraskan. (Gambar UKAS).

See author's posts


Kepersisan Maksud yang Dituntut

Oleh: Mohidin Haji Malek

SAJAK, seperti yang dimaklumi serta difahami, berupa puisi Melayu moden yang berbentuk bebas dan tidak terikat pada jumlah baris, perkataan dalam sesuatu baris, rangkap, rima dan seumpamanya. Menurut H.B. Jassin, sajak ialah pengucapan dengan perasaan yang mengandungi fikiran dan perasaan. Lantaran itu, sesebuah sajak yang baik sewajarnya mampu menyantuni pemikiran khalayak pembaca dan mengusik naluri fikir untuk menaakul serta mengahayati pemikiran serta falsafah yang digagaskan oleh penulisnya. Di samping hal yang sedemikian itu, sajak terbentuk, dengan memetik kata-kata Samuel Taylor Coleridge, daripada “kata-kata terbaik dalam susunan terbaik” (the best words in the best order). Oleh sebab yang sedemikian, seseorang penyajak seharusnya menguasai bahasa bagi menyerlahkan keindahan sesebuah sajak. Hal yang sedemikian diperkuatkan dengan kenyataan W.H. Auden, penyajak British-Amerika yang terkenal dengan cara penulisan stilistik beliau bahawa seseorang penyajak, melangkaui perkara-perkara lain, ialah seseorang yang amat mendalam cintanya terhadap bahasa (A poet is, before anything else, is a person who is passionately in love with language).

Oleh hal yang sedemikian, menjadi tuntutan primer bagi seseorang untuk “menajamkan” pengetahuannya tentang ilmu kebahasaan, seandainya mahu berjinak-jinak dalam dunia kepenulisan, tanpa mengira apa-apa juga genre yang dipilih. Hal yang sedemikian ini sering terbias dan terabai. Bukan kerana kecetekan ilmu kebahasaan, akan tetapi disebabkan keghairahan untuk menampilkan atau menyajikan sebuah karya yang indah dalam konteks pemilihan diksi-diksi yang difikirkan mampu memancing khalayak pembaca. Keghairahan inilah yang sering “memerangkap” penulis sehingga “mengabaikan” kepersisan serta kesesuaian penggunaannya dalam konteks tertentu. Sesebuah sajak yang terhasil sewajarnya mampu manyantuni serta “mengusik” deria fikir khalayak pembaca agar dapat, bukan sahaja memahami, tetapi menghayati serta menerapkan falsafah serta pemikiran yang ingin disampaikan oleh penulisnya dalam kehidupan seharian. Bertitik tolak daripada hakikat yang sedemikian, penekanan terhadap “keupayaan” menguasai aspek sematik, sintaksis serta morfologi, amat dituntut.

Bagi pendatang baharu dalam dunia kepenulisan, istilah-istilah yang dinyatakan di atas menimbulkan rasa seriau. Namun secara mudah maksudnya, aspek makna, proses pembinaan ayat, bentuk dan penggolongan kata. Penguasaan dalam aspek-aspek yang berkenaan mampu membolehkan seseorang penulis untuk “memanipulasikan” kata-kata yang diguna pakai bagi menghadirkan keindahan dalam sesebuah karya di samping melakukan “peniraian” makna. Peniraian makna dalam erti kata “melahirkan” maksud yang tersirat di sebalik kata-kata yang tersurat, atau berkias secara berhemah. Pun demikian, harus dielakkan daripada melakukan “pemetakan” atau compartmentalization dalam penghasilan sesebuah karya. Dalam erti kata yang lain, mesej yang ingin disampaikan “dikurung” atau “dipenjara” dalam sel pemahaman pengkaryanya semata-mata. Hal yang sedemikian hanya akan menyebabkan sesebuah karya menjadi “hak mutlak” pemahaman pengkarya yang tidak membuka ruang kebebasan khalayak pembaca untuk memahami mesej yang ingin disampaikan. Hal ini berbeza dengan konsep “peniraian’ seperti yang dinyatakan, yang memberi cukup ruang untuk khalayak “mengintai” makna sebalik tirai yang bersela-sela atau nipis.

Dengan mengambil ingatan bahawa karya yang dihasilkan serta disiarkan berupa halwa baca untuk pembaca, hal-hal yang dinyatakan wajar diberikan perhatian yang khusus, terutamanya bagi pendatang baharu dalam dunia kepengarangan. Sehubungan itu, penulis melaraskan perhatian kepada tiga buah sajak yang disiarkan dalam ruangan ini pada minggu lepas, iaitu sajak “Tentang Kulit” nukilan Angel Samling, “Ayahku Berpulang” tulisan Ramli Hassan dan “Kekasih Hati yang Dirayakan” ilham cipta Alice Mohd. Daripada tiga buah sajak ini, dua buah daripadanya membawa persoalan yang hampir sama, iaitu orang tua atau ibu bapa, manakala sebuah daripadanya menyentuh tentang aspek kemanusiaan.

Sajak “Tentang Kulit” berupa luahan perasaan penulis tentang sikap serta peribadi manusia. Penulis mengambil imejan gagak dan enggang sebagai perumpamaan bagi menyatakan perbandingan status atau kedudukan. Gagak yang keseluruhan bulunya hitam dianggap sebagai “hodoh” sedangkan enggang, biarpun juga berbulu hitam, dilihat sebagai haiwan yang cantik dan menawan kerana terdapat corak warna seperti putih pada sebahagian bulunya serta warna perang dan merah pada bonggol dan paruhnya. Dalam ruang lingkup pembicaraan tentang sajak ini, Angel agak kurang berhati-hati memilih imej untuk dijadikan sebagai perbandingan. Dengan memberikan perhatian pada baris kedua dan ketiga, agak kurang sukar membayangkan “perbezaan” yang berlaku apabila dinyatakan “tentang kulit tubuhku/yang disisipkan pelepah enggang”. Hal ini kerana bulu pada sayap enggang sama warnanya, iaitu hitam, dengan bulu gagak. Selain itu, penggunaan diksi “pelepah” agak kurang persis memandangkan kata berkenaan membawa maksud “tulang bulu”. Dalam konteks ini lebih sesuai sekiranya Angel memilih burung merak sebagai perbandingan kepada burung enggang. Untuk situasi seperti ini, wajar dibuat rujukan tentang imej yang ingin diterapkan dalam karya yang dihasilkan agar tidak timbul ketidaksesuaian pemilihan imej yang dipaparkan. Ekoran daripada hal yang sedemikian, wajar diambil sebagai ingatan bahawa, bukan sahaja ilmu kebahasaan itu wajar dikuasai, namun kefahaman yang mendalam tentang sesuatu imejan yang ingin diketengahkan harus ada. Hal sedemikian memerlukan pengkarya melakukan rujukan. Angel cuba menitipkan mesej yang agak berat lewat sajak yang mengandungi tujuh baris ini. Usaha yang baik, namun demikian, agak kurang mengesankan. Namun, masih ada ruang untuk melakukan pemurnian bagi menjadikan sajak ini karya yang lebih mantap. Diimbas kembali sajak berkenaan.

Tentang Kulit

Telah gagak bisik padaku

tentang kulit tubuhmu

yang disisipkan pelepah enggang

aku terdiam

terus mendengar

dan memandang

ke dalam kulitku

Sajak “Ayahku Berpulang”tulisan Ramli Hassan agak panjang dan mengisahkan tentang saat-saat akhir bersama-sama ayah beliau sebelum perginya ke alam abadi.  Sajak ini baik, namun, masih terkesan sedikit rencat dalam konteks pemilihan diksi yang sesuai dan persis, iaitu perkataan “qiam”, “babas”, “digumam” dan frasa “kematian darah”. Tidak ada kesilapan dalam konteks semantik penggunaan kata qiam yang bermaksud berdiri tegak ketika solat. Namun, dari segi kesesuaian penggunaannya apabila merujuk pada baris pertama dan kedua, timbul persoalan apakah perbuatan “mengucup tangan” seseorang yang sedang dalam kedudukan qiam itu suatu amalan yang dibenarkan di sisi agama? Hal yang sedemikianlah yang dimaksudkan apabila penulis makalah menekankan peri pentingnya memahami erti sesuatu perkataan. Begitu juga dengan penggunaan kata “babas”, kata dalam bahasa Melayu Sarawak yang merujuk rumput atau semak samun. Bukanlah satu kesalahan sekiranya saudara Ramli ingin menggunakan bahasa Melayu Sarawak. Namun, dalam konteks sedemikian perlu disertakan glosari bagi menjelaskan maksud dan asal perkataan berkenaan. Penggunaan perkataan “digumam” yang bermaksud dikemam atau terkulum dalam mulut agak kurang persis penggunaannya. Begitu juga halnya dengan frasa “kematian darah”.  Disorot kembali sajak berkenaan sebagai pemugaran ingatan.

Ayahku Berpulang

Kukucup mesra tangannya

yang dalam qiam sempurna

urat-urat timbul sempurna

belulang di tapak tangan

masih keras sedekad yang lepas

tatkala menghayun leban dan babas

demi menyambung nafas

hari ini,

dua tangan yang pegun dalam qiam

yang rukun

Seketika kutancap mata ke wajahnya

ada seri yang masih sama dari

zaman mudanya

ada ukir senyum menongkah kedut wajah

mengangkat seri muka yang

kematian darah

senyum inilah

yang dahulunya menyimpan sejuta resah

berjuta masalah

yang digumam teguh balutan

tawakal dan tabah

namun, senyumanya kali ini

hanya bisa kutatapi dalam

beberapa jam dan minit

berbaki.

Dalam dakapan bulan dinihari tadi

aku bermimpi

ayahnda berjubah putih

kutanya hendak ke mana ayah?

“aku hendak pulang” jawabnya

Sepatah

Dhuha itu

Ayahku berpulang.

Sajak “Kekasih Hati yang Dirayakan” ilham karya Alice Mohd memperkatakan tentang pengorbanan kedua-dua ibu bapanya ketika membesarkannya. Keberadaan mereka pada setiap ketika adalah terjemahan kasih sayang mereka tidak pernah luntur. Jasa yang dicurahkan, pada pandangan Alice, wajar “dirayakan”. Dinukilkan sajaknya sebegini;

Kekasih Hati yang Dirayakan

Sedari azali aku disayangi

oleh insan bernama ayah dan bonda

sepenuh hati mereka mengasihiku

dalam cacat cela kelakuanku

dan susah senangku

keduanya tetap ada di situ

wahai kekasih hati yang

selayaknya dirayakan

ampunkan khilaf selama

diriku bernama anakandmu

dan teruskanlah mencurah

sayangmu

Seperti dua buah sajak sebelumnya, terkesan ketidaktelitian pengkarya dalam memilih perkataan yang sesuai, antaranya termasuklah perkataan “azali”, “keduanya” dan “dirayakan”.

Perkataan “azali” bermaksud sejak dahulu, sedangkan “keduanya” memberi pengertian “yang kedua”. Dalam konteks sajak ini, perkataan “dilahirkan” lebih persis sebagai mengganti penggunaan “azali”, manakala kata “keduanya” pula digandakan menjadi “kedua-duanya. Kata “diraikan” lebih sesuai digunakan sebagai menggantikan perkata “dirayakan”. Secara keseluruhannya, sajak ini bersifat polos dan mudah difahami. Namun demikian, masih ada ruang untuk melakukan proses pemurnian serta penambahbaikan.

Sebagai kesimpulan, dalam penghasilan apa-apa juga genre karya, ketelitian dalam pemilihan diksi, pembinaan ayat, penstrukturan penceritaan, penerapan pemikiran dan falsafah perlu diberikan perhatian yang serius. Begitu juga dalam konteks keabsahan sesuatu perkara atau imej yang ingin diketengahkan. Menulis tidak payah, tetapi mengilhamkan sesebuah karya yang bermutu, juga tidak mudah. Namun, kemahiran mampu dibina dan dipertajam dengan memperbanyak kegiatan pembacaan dan penaakulan karya-karya penulis tersohor, membuat rujukan dan berterusan menulis.

Kepada ketiga-tiga orang pengkarya, iaitu Angel Samling, Ramli Hassan dan Alice Mohd, tahniah dan syabas. Usah berputus asa, perkuatkan tekad dan pertingkatkan usaha untuk menambah sebanyak mungkin ilmu pengetahuan dalam dunia pengkaryaan, khususnya dalam genre sajak.

Salam bahasa, salam sastera dan salam budaya. Bahasa jiwa bangsa.

See author's posts


SHEDA bina 2,000 unit rumah mampu milik

KUCHING: Persatuan Pemaju Perumahan dan Hartanah Sarawak (SHEDA) akan membina 2, 000 unit rumah mampu milik setahun bermula tahun depan atas kepercayaan Kerajaan Sarawak terhadap mereka.

Presiden SHEDA, Augustine Wong berkata, pihaknya dan Mutiara Mortgage and Credit Sdn Bhd (Mutiara) telah menjalinkan persefahaman yang sama bahawa kedua-dua pihak akan bekerjasama rapat dengan Kerajaan Sarawak dan agensi berkaitan, dan untuk menyokong satu sama lain dalam inisiatif untuk meningkatkan keseluruhan penawaran, permintaan dan mengambil kadar rumah mampu milik di negeri ini.

“Kami mengucapkan terima kasih kepada Kerajaan Sarawak atas kepercayaan terhadap SHEDA untuk membina 2, 000 unit rumah mampu milik setahun bermula dari 2022 yang mana ia telah diumumkan oleh Ketua Menteri, Datuk Patinggi Tan Sri Abang Johari Tun Openg pada 27 November lalu semasa pelancaran ‘Jelajah Belia Sarawak – Satok’ di Kuching.

“Beliau telah mengumumkan bahawa Kerajaan Sarawak akan memperuntukkan RM10 juta dalam Skim Bantuan Deposit Perumahan Sarawak (HDAS) yang akan membantu golongan belia, secara khusus, pengantin baru untuk membeli dan memiliki rumah pertama mereka,” katanya dalam satu kenyataan.

Tambahnya, HDAS akan disalurkan melalui Mutiara Mortgage and Credit Sdn Bhd (Mutiara) milik negeri.

Di bawah skim itu, Kerajaan Sarawak akan menampung deposit RM10,000 bagi rumah berharga RM300,000 dan ke bawah bagi setiap pemohon yang berjaya.

“SHEDA mengadakan beberapa pertemuan dengan Mutiara sebelum ini untuk menentukan kriteria bagi projek prakelayakan dan pemaju yang telah membangunkan beberapa rumah di bawah RM300,00 seunit.

“Kami akan memanggil mesyuarat pihak berkepentingan tidak lama lagi untuk membincangkan pemacu pemangkin HDAS dan mencapai 2, 000 unit rumah mampu milik setahun,” ujarnya.

See author's posts


Peruntukan RM5 juta

KUALA LUMPUR: Tabung Ekonomi Kumpulan Usaha Niaga (Tekun) Mobilepreneur 2.0 menyasarkan untuk membantu seramai 500 penghantar makanan (rider) e-hailing dengan maksimum pembiayaan tanpa faedah berjumlah RM10,000 seorang.

Menteri Pembangunan Usahawan dan Koperasi (MEDAC) Datuk Seri Wan Junaidi Tuanku Jaafar berkata skim dengan peruntukan keseluruhan RM5 juta itu bertujuan untuk pembelian motosikal baharu dan modal pusingan bagi penghantar makanan e-hailing yang telah berdaftar dengan syarikat e-hailing.

“MEDAC melalui Tekun Nasional membuka peluang menjana pendapatan kepada golongan hilang pekerjaan akibat wabak Covid-19 untuk menjadi gig worker atau rider yang melibatkan anak muda yang memainkan peranan dalam pembangunan negara,” katanya pada sidang media selepas Majlis Pelancaran Program Tekun Mobilepreneur di sini, hari ini.

Seramai 48 penghantar makanan e-hailing berminat menyertai Tekun Mobilepreneur 2.0 dan lima permohonan telah diluluskan setakat ini.Sebelum ini Tekun Mobilepreneur 1.0 yang dilancarkan pada April lepas dengan nilai pembiayaan maksimum tanpa faedah sehingga RM2,000 bertujuan membantu penghantar makanan membaiki motosikal dan memasang aksesori.

Seramai 215 penghantar makanan telah diluluskan permohonan dengan nilai pembiayaan keseluruhan RM402,000.

Selain itu, Tekun Nasional juga akan menawarkan pembiayaan Skim Pemulihan Perniagaan Tekun mulai 13 Julai dengan pembiayaan mikro sehingga RM10,000 dengan kadar faedah 3.5 peratus setahun.

Dana sebanyak RM100 juta melalui pakej Pelan Jana Semula Ekonomi Negara (PENJANA) itu bertujuan membolehkan syarikat mikro memulihkan perniagaan dengan setiap pembiayaan akan diberi tempoh moratorium selama enam bulan.

Sementara itu, Wan Junaidi mencadangkan agar satu kajian dijalankan bagi membolehkan rider e-hailing menubuhkan koperasi dan membentuk konsortium dengan syarikat e-hailing.

“Jadi akhirnya mereka (penghantar makanan) tidaklah sepanjang hidup dia jadi rider sahaja, dia akan jadi ahli koperasi dan bergerak mendapat keuntungan bersama,” katanya, menambah menerusi cara itu penghantar makanan terbabit dapat membeli perlindungan insurans peribadi dan tidak bergantung kepada insurans perlindungan kelompok yang disediakan syarikat e-hailing. – Bernama

See author's posts


4,500 penduduk terima akses elektrik

KUCHING: Lebih daripada 4,500 penduduk dari 550 isi rumah di 28 kampung di Song, Kapit telah diberi akses kepada elektrik yang boleh diperbaharui 24 jam di bawah SARES pada tahun ini.

Menurut kenyataan akhbar Sarawak Energy, kini lebih daripada 3,100 isi rumah dari 142 kampung di Kapit kini mendapat akses kepada bekalan elektrik 24 jam melalui inisiatif SARES seperti yang dibiayai oleh Kerajaan Sarawak melalui Kementerian Utiliti Sarawak dan dilaksanakan oleh Sarawak Energy.

Menurut kenyataan itu dengan pengenalan Skim Elektrikikasi Luar Bandar Alternatif Sarawak atau SARES pada tahun 2016, Sarawak telah mempercepat langkah elektrik terutamanya di kawasan yang paling terpencil.

Sementara itu, Menteri Perdagangan Dalam Negeri dan Hal Ehwal Pengguna Datuk Alexander Nanta Linggi berkata Kerjasama dari rakyat sangat penting dalam meningkatkan pembangunan di daerah pedesaan Sarawak.

“Saya ingin mengucapkan tahniah kepada Kementerian Utiliti Sarawak, Tenaga Sarawak dan 28 kampung yang terlibat atas kejayaan perancangan, pelaksanaan dan kerjasama dalam projek SARES ini, ”katanya di majlis yang diadakan di Rumah Lucy Matan di Ulu Tekalit Song untuk memperingati penyiapan dan pengoperasian sistem bertenaga suria dan penyerahan kepada rumah panjang penerima.

Manakala Menteri Muda Utiliti (Elektrik Luar Bandar) Datuk Liwan Lagang berkata, kerajaan Sarawak Sarawak berkomitmen untuk meningkatkan taraf dan kualiti kehidupan masyarakat dengan memastikan mereka memiliki akses yang dapat dipercayai ke keperluan asas seperti elektrik.

“Kementerian Utiliti dan Sarawak Energy terus bekerja rapat untuk mempercepat usaha untuk menyediakan elektrik 24 jam kepada penduduk kampung kita tanpa mengira seberapa jauh kampung mereka berada,” ujarnya.

Pada tahun 2009, liputan elektrik luar bandar Sarawak hanya 56%, dan meningkat kepada 93% pada tahun 2019 di bawah pelbagai inisiatif elektrik elektrik luar bandar.

Di bawah Pelan Induk Elektrifikasi Luar Bandar yang Dipercepat, Kerajaan Sarawak memperuntukkan RM 2,37 bilion untuk mempercepat elektrik untuk baki 7% yang terdiri daripada sekitar 22360 isi rumah.

Inisiatif di bawah rancangan induk, SARES menyediakan rumah tangga di desa-desa terpencil yang terlalu jauh untuk dihubungkan dengan penyelesaian solar atau mikro-hidro.

Dengan SARES, setiap isi rumah diperuntukkan 3000Wh setiap hari, menggantikan set generator diesel yang bising dan mahal dengan waktu operasi yang terhad.

Hadir sama Naib Presiden Elektrik Luar Bandar dan pasukan SARES yang juga wakil Sarawak Energy Dr Chen Shiun.

Oleh Diyana Samsuddin

See author's posts


Pemantauan PKPB diteruskan

KUCHING: Polis semalam terus membuat pemantauan bagi memastikan orang awam dan para pekedai termasuk kedai kopi dan pasar raya mematuhi garis panduan Perintah Kawalan Pergerakan Bersyarat (PKPB).

Semasa pemantauan dibuat, pihak polis memastikan bahawa kedai-kedai dan pasar raya mengikut garis panduan yang telah ditetapkan seperti jarak sosial dan pendaftaran nama dan telefon pelanggan.

Pihak polis juga menyeru orang awam supaya membuat jarak sosial.

Kawasan-kawasan yang dipantau adalah di sekitar bandaraya dan tiada sebarang saman dikeluarkan.

See author's posts


Pekerja pelantar minyak, gas perlu kuarantin 14 hari

KUCHING: Jawatankuasa Pengurusan Bencana negeri Sarawak (JPBN) telah
memutuskan untuk semua pekerja pelantar minyak dan gas termasuk yang dari luar
Sarawak dikehendaki menjalani Perintah Kuarantin selama 14 hari di Sarawak
sebelum pergi ke pelantar.

Timbalan Ketua Menteri Datuk Amar Douglas Uggah Embas merangkap pengerusi
JPBN berkata keputusan ini adalah sebagai langkah untuk mengelakkan pekerja
yang pergi ke pelantar menjadi pembawa kepada wabak Covid-19.

“Mereka harus menjalani kuarantin di Sarawak terlebih dahulu selama 14
hari sebelum ke pelantar termasuk pekerja yang dari Labuan dan Kuala Lumpur.

“Pelantar minyak berada jauh di kawasan lautan ,dan ianya bagaikan
satu tempat yang terpencil. Jika mereka tidak dikuarantin terlebih dahulu
,ianya akan menjadi satu masalah besar jika mereka menjadi pembawa di
pelantar,” jelas Uggah ketika sidang media situasi terkini Covid-19 di
Sarawak ,semalam.

Uggah turut memberitahu JPBN tidak membenarkan pergerakan di antara Daerah.

“Pengecualian bagi kes-kes kecemasan adalah  melalui Daerah masing-masing,” katanya
lagi.

Uggah turut berterima kasih kepada semua rakyat Sarawak kerana telah
mematuhi Perintah Kawalan Pergerakan (PKP).

“Pihak Polis memaklumkan sebanyak 95 peratus telah mematuhi PKP.
Daripada 25 hingga 29 Mac 2020, pihak Polis telah menahan 162 pesalah seluruh
Sarawak.

“Daripada jumlah ini, 8 telah didakwa di mahkamah
dimana 5 telah dijatuhkan hukuman penjara 2-4 bulan dan 3 lagi di denda.
Selebihnya akan didakwa di mahkamah mulai esok,” kata Uggah.

See author's posts


Presiden SUPP’berdepan’ tiga calon lain

KUCHING: Presiden Parti Rakyat Bersatu Sarawak (SUPP), Dato Sri Dr. Sim Kui Hian akan berdepan dengan tiga calon dari Parti Tindakan Demokratik (DAP), Parti Bumi Kenyalang (PKB) dan Parti Aspirasi Rakyat Sarawak (AspirasiI dalam Pilihan Raya Negeri ke-12 (PRN-12) Sarawak di sini, semalam.

Dr. Sim yang tiba pada 7.47 pagi bersama dengan pencadangnya, Lim Ah Ted dan penyokong, Lated Samed pada PRN-12 bagi kerusi Dewan Undangan Negeri (DUN) Batu Kawah.

Calon DAP, Dr. Kelvin Yii tiba pada 8.25 pagi bersama pencadang Christina Chiew dan penyokong Law Kim Nee, manakala calon PBK, Chai Kueh Khun bersama pencadang Jong Nan Syn dan penyokong Chang Mui Kian tiba pada 8.40 pagi.

Sementara itu, calon Aspirasi, Fong Pau Teck tiba pada 9.00 pagi bersama pencadang Chong Shin Hwa dan penyokong Chong Foong Siew.

Dalam penamaan calon itu, Dr. Sim mendapat kertas undi nombor 2, Dr. Kelvin Yii (4), Chai Kueh Khun (3) dan Fong Pau Teck (1).

Oleh CONNIE CHIENG

See author's posts


PRU15: Annuar Musa, Shahidan, Zahidi antara yang tidak dinamakan calon BN

KUALA LUMPUR, 1 Nov (Bernama) — Pengumuman calon Barisan Nasional (BN) bagi kerusi Parlimen Pilihan Raya Umum ke-15 (PRU15) oleh Pengerusinya Datuk Seri Dr Ahmad Zahid Hamidi, di sini malam ini, menyaksikan beberapa nama besar pemimpin UMNO tidak disenaraikan sebagai calon.

Paling mencuri tumpuan ialah penyandang Parlimen Ketereh, Kelantan Tan Sri Annuar Musa yang tidak dinamakan sebagai calon kawasan itu.

Beliau yang juga Menteri Komunikasi dan Multimedia digantikan oleh Ketua Puteri UMNO Kelantan Marzuani Ardila Ariffin.

Di Perlis, Menteri Wilayah Persekutuan Datuk Seri Shahidan Kassim dan Timbalan Menteri Komunikasi dan Multimedia Datuk Zahidi Zainul Abidin, tidak dinamakan sebagai calon untuk mempertahankan kerusi Parlimen masing-masing iaitu Arau dan Padang Besar.

Shahidan yang menyandang kerusi Parlimen Arau selama empat penggal, digantikan oleh Datuk Rozabil Abd Rahman, manakala Zahidi digantikan oleh Ketua Pergerakan Puteri UMNO Datuk Zahida Zarik Khan.

Calon BN bagi Parlimen Jempol dan Kuala Pilah di Negeri Sembilan, Tanjong Karang, Selangor dan Kuala Nerus, Terengganu pula tidak diumumkan pada malam ini.

Kerusi Parlimen Jempol dan Tanjong Karang masing-masing disandang oleh Pengerusi RISDA Datuk Seri Mohd Salim Mohd Sharif dan Menteri Pembangunan Usahawan dan Koperasi Tan Sri Noh Omar.

Manakala calon BN Parlimen Kuala Pilah pada PRU14 ialah Datuk Seri Hasan Malek yang tewas kepada calon Bersatu Datuk Eddin Syazlee Shith dan di Kuala Nerus pula calon BN Dr Tengku Ahmad Asmadi Tengku Mohamad tewas dalam pertandingan tiga penjuru dengan calon Pas dan PKR.

Di Perak, dua nama besar turut tidak disenaraikan iaitu penyandang kerusi Pasir Salak bekas pengarah pilihan raya UMNO Datuk Seri Tajuddin Abdul Rahman yang menyandang kerusi itu selama empat penggal dan Timbalan Menteri di Jabatan Perdana Menteri Datuk Mastura Mohd Yazid (Kuala Kangsar).

Ahmad Zahid mengumumkan bekas Naib Ketua Pemuda UMNO Khairul Azwan Harun sebagai calon BN di Pasir Salak, manakala Maslin Sham Razman di Kuala Kangsar.

Di Johor, penyandang Parlimen Tenggara Datuk Seri Dr Adham Baba dan Parlimen Kota Tinggi Datuk Halimah Mohamed Sadique turut tidak disenaraikan.

Dr Adham yang juga Menteri Sains, Teknologi dan Inovasi digantikan oleh Manndzri Nasib, manakala Halimah yang juga Menteri Perpaduan Negara digantikan oleh Naib Presiden UMNO Datuk Seri Mohamed Khaled Nordin.

Di Pahang, penyandang kerusi Parlimen Maran Datuk Seri Ismail Abdul Muttalib turut tidak dinamakan sebagai calon dan digantikan oleh Exco Perpaduan, Kebajikan Masyarakat, Pembangunan Wanita dan Keluarga Negeri Pahang Datuk Seri Shahaniza Shamsuddin.

— BERNAMA

See author's posts


11 pengusaha bas terima DBSPB

MIRI : Sebanyak 11 syarikat pengusaha bas henti-henti di seluruh Sarawak layak menerima Dana Bantuan Sementara Pengusaha Bas Berhenti-Henti (DBSPB) berjumlah RM5.6 juta dari Kerajaan Persekutuan bagi 2021-2022.

Syarikat itu ialah Petra Jaya Transport (S) Sdn Bhd, Biaramas Express Sdn Bhd, Bau Transport Company Sdn Bhd, City Public Link Bus Service Sdn Bhd, Lanang Road Bus Company Berhad, Rejang Transport Sdn Bhd, Sungei Merah Bus Berhad, Teku Road Bus Co Sdn Bhd, Miri Transport Co Sdn Bhd, Miri City Bus Sdn Bhd, Miri Belait Transport Company Sdn Bhd.

Menteri Pengangkutan, Datuk Lee Kim Shin berkata, DBSPB yang dahulunya dikenali sebagai Interim Stage Bus Support Fund (ISBSF) telah diperkenalkan oleh Suruhanjaya Pengangkutan Awam Darat (SPAD) pada 2012 dengan penambahbaikan telah dibuat melalui pemeteraian perjanjian antara Kerajaan Persekutuan melalui Kementerian Pengangkutan dan syarikat pengusaha bas berhenti-henti.

“DBSPB bukan sahaja bertujuan meningkatkan kualiti perkhidmatan bas berhenti-henti, tetapi bertujuan meningkatkan persepsi dan keyakinan para penumpang bas terhadap kualiti perkhidmatan pengangkutan awam di Sarawak.

“Oleh itu, dalam usaha mencapai sistem perkhidmatan bas bertaraf dunia, penting bagi kerajaan untuk menyokong syarikat-syarikat pengusaha bas henti-henti ini bagi memastikan mereka dapat meneruskan perkhidmatan dengan cemerlang dalam industri pengangkutan,” katanya.

Beliau berkata demikian pada sidang media selepas menyaksikan Majlis Menandatangani Perjanjian Dana Bantuan Sementara Pengusaha Bas Berhenti-Henti (DBSPB) Negeri Sarawak bagi 2021-2022 yang diadakan di Bilik Mesyuarat Pejabat Residen Miri,semalam.

Perjanjian tersebut ditandatangani Pengarah Lembaga Pelesenan Kenderaan Perdagangan (LPKP) Sarawak, Razami Mohamad Jamali yang mewakili Kerajaan Persekutuan dan para pengurus syarikat pengusaha bas berhenti-henti di Sarawak yang layak menerima bantuan dana..

Hadir sama Pengerusi LPKP Sarawak yang juga merupakan Ahli Dewan Undangan Negeri (ADUN) Lambir, Ripin Lamat.

Kim Shin menambah, DBSPB bertujuan untuk menangani kerugian dalam operasi harian para pengendali bas berhenti-henti bagi memastikan kesinambungan perkhidmatan, menggalakkan mereka memulihkan laluan yang telah ditamatkan perkhidmatan dan mendorong mereka untuk meningkatkan mutu perkhidmatan dengan menambah kekerapan perjalanan dan membaiki keadaan bas.

Menurut beliau, DBSPB yang dilaksanakan oleh Kerajaan Persekutuan ini merupakan pelengkap kepada Program Tambang Bas RM1.00 yang dijalankan oleh Kerajaan Sarawak.

Katanya, Kerajaan Sarawak melalui Kementerian Pengangkutan Sarawak telah melaksanakan Program Tambang Bas RM1.00 sehala di bawah Subsidi Pengangkutan Awam di Kuching, Miri dan Sibu.

“Program ini melibatkan 50 laluan di seluruh Sarawak yang mana 18 laluan masing-masing di Kuching dan Sibu dan 14 di Miri.

“Pelaksanaan program ini telah bermula pada Mei 2020 sehingga Disember 2020 yang mana jumlah kumulatif pengguna bas berhenti-henti adalah 1.22 juta.

“Memandangkan program ini mendapat sambutan yang amat memberangsangkan daripada pengguna bas berhenti-henti, program subsidi ini dilanjutkan oleh Kerajaan Sarawak pada 2021,”katanya.

Tambah beliau, jumlah pengguna bas berhenti-henti pada Januari 2021 adalah seramai 186,512 dengan melibatkan jumlah subsidi sebanyak RM751,530.

“Secara keseluruhannya, jumlah kumulatif pengguna bas berhenti-henti bagi tempoh masa sembilan bulan mulai Mei 2020 sehingga Januari 2021 adalah 1.418 juta dan melibatkan jumlah subsidi sebanyak RM5.99 juta,” ujarnya.

Oleh LIONG CHAI LING

See author's posts


Jualan sektor pembuatan catat nilai tertinggi

SEKTOR pembuatan Malaysia meningkat 13.9 peratus dan mencecah angka tertinggi RM144.6 bilion pada Mac 2022.

KUALA LUMPUR: Nilai jualan sektor pembuatan Malaysia meningkat 13.9 peratus dan mencecah angka tertinggi RM144.6 bilion pada Mac 2022 berbanding RM126.9 bilion bagi tempoh sama tahun lepas, kata Jabatan Perangkaan Malaysia.

Dalam laporan Perangkaan Pembuatan Bulanan Malaysia Mac 2022 yang diterbitkan hari ini, ia berkata nilai jualan terbabit juga meningkat sebanyak 9.8 peratus berbanding bulan sebelumnya.

Ketua Perangkawan Datuk Seri Dr Mohd Uzir Mahidin berkata, pertumbuhan nilai jualan pada Mac 2022 itu dipacu oleh subsektor produk peralatan elektrik dan elektronik (25.9 peratus) terutama dalam industri pembuatan komputer, produk elektronik dan optikal.

“Pengembangan ini juga didorong oleh subsektor produk makanan, minuman dan tembakau (14.4 peratus) yang disokong oleh industri pembuatan produk makanan dan subsektor produk petroleum, kimia, getah dan plastik (6.3 peratus) terutamanya dalam industri pembuatan kok dan produk petroleum bertapis,” katanya dalam kenyataan hari ini.

Mohd Uzir berkata nilai jualan bagi industri berorientasikan eksport yang menyumbang sebanyak 72.2 peratus daripada jumlah nilai jualan telah mencatat peningkatan 16.8 peratus manakala industri berorientasikan domestik merekodkan kenaikan 7.1 peratus pada Mac 2022 berbanding bulan sama tahun lepas.

“Pertumbuhan nilai jualan bagi industri berorientasikan eksport adalah selari dengan trend eksport perdagangan luar negara serta faktor harga yang kekal memberangsangkan,” katanya.

Menurutnya, bagi perbandingan bulan ke bulan, industri berorientasikan eksport dan domestik masing-masing merekodkan peningkatan 11.2 peratus dan 6.4 peratus.

Selain itu, pada suku pertama 2022, nilai jualan sektor pembuatan meningkat 12.8 peratus kepada RM415.3 bilion berbanding suku tahun sama bagi tahun sebelumnya.

“Peningkatan ini didorong oleh kenaikan dalam produk peralatan elektrik dan elektronik (17.6 peratus), produk makanan, minuman dan tembakau (16.3 peratus) dan produk petroleum, kimia, getah dan plastik (9.7 peratus),” katanya.

Dalam pada itu, Mohd Uzir berkata bilangan pekerja, gaji dan upah masing-masing meningkat 2.4 peratus dan 4.1 peratus pada suku tahun pertama 2022.

Laporan itu juga menyatakan jumlah gaji dan upah yang dibayar meningkat 4.4 peratus atau RM328.6 juta kepada RM7,842.9 juta pada Mac 2022 berbanding bulan sama pada 2021. – Bernama

See author's posts


Tambang komuter percuma sebulan bermula semalam

KUALA LUMPUR:  Penumpang KTM Komuter laluan Lembah Klang boleh menikmati perkhidmatan itu secara percuma selama sebulan bermula semalam, kata Perdana Menteri Datuk Seri Ismail Sabri Yaakob.

Ketika mengumumkan berita gembira itu, beliau berkata, selain mengurangkan kos hidup rakyat, pemberian tambang percuma juga bertujuan mengurangkan kesesakan jalan awam.

“Seperti saya umumkan, kerajaan akan berikan tambang percuma selama sebulan untuk semua perkhidmatan pengangkutan awam kendalian RapidKL.

“Selain RapidKL, KTM Komuter di bawah Keretapi Tanah Melayu Berhad (KTMB) laluan Lembah Klang juga akan dapat tambang percuma selama sebulan,” katanya, pada sidang media selepas menaiki Transit Aliran Massa (MRT) Laluan Putrajaya Fasa Satu dari Stesen Kampung Batu ke Stesen Sri Damansara Sentral di sini semalam.

Terdahulu, ketika berucap melancarkan MRT Laluan Putrajaya Fasa Satu di Stesen Kampung Batu, Ismail Sabri mengumumkan perkhidmatan percuma bagi semua pengangkutan awam di bawah kendalian RapidKL merangkumi MRT, Transit Aliran Ringan (LRT), Transit Aliran Bas (BRT), monorel serta bas RapidKL selama sebulan bermula semalam.

Menjelas lanjut, Perdana Menteri berharap pengguna akan menggunakan pengangkutan awam bukan hanya sepanjang tempoh pemberian tambang percuma, tetapi setiap masa kerana ia dapat menjimatkan masa perjalanan ke sesuatu destinasi.

Beliau berkata, kerajaan menanggung subsidi sebanyak RM155 juta untuk pemberian tambang percuma masing-masing RM140 juta untuk semua perkhidmatan pengangkutan awam di bawah RapidKL dan RM15 juta bagi KTM Komuter laluan Lembah Klang.

Ditanya jika kerajaan akan memberikan harga istimewa bagi tambang pengangkutan awam selepas tambang percuma tamat, Ismail Sabri berkata, ia akan diputuskan selepas tempoh sebulan berakhir.

— Bernama

See author's posts